title: Rozhodnutie Rady z 11. marca 2010 o podpise a predbežnom vykonávaní Dohody o spolupráci na systéme satelitnej navigácie medzi Európskou úniou a jej členskými štátmi a Nórskym kráľovstvom

text:
               29.10.2010

               SK

               Úradný vestník Európskej únie

               L 283/11

         ROZHODNUTIE RADY
   z 11. marca 2010
   o podpise a predbežnom vykonávaní Dohody o spolupráci na systéme satelitnej navigácie medzi Európskou úniou a jej členskými štátmi a Nórskym kráľovstvom
   (2010/652/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 172 v spojení s jej článkom 218 ods. 5 a článkom 218 ods. 8 prvým pododsekom,
   so zreteľom na návrh Európskej komisie,
   keďže:

               (1)

               Komisia dojednala s Nórskym kráľovstvom Dohodu o spolupráci na systéme satelitnej navigácie (ďalej len „dohoda“), ktorá bola parafovaná 17. júla 2009.

               (2)

               Dohodu podlieha ratifikácii aj členskými štátmi.

               (3)

               V súlade s článkom 12 ods. 4 dohody by dohodu mali predbežne vykonávať Európska únia, pokiaľ ide o prvky, ktoré patria do jej právomoci, a Nórske kráľovstvo, pokiaľ nenadobudne platnosť.

               (4)

               Dohoda by sa mala podpísať v mene Európskej únie a predbežne vykonávať tak, ako je ustanovené v tomto rozhodnutí,

         PRIJALA TOTO ROZHODNUTIE:
   Článok 1
   Týmto sa v mene Únie schvaľuje podpis Dohody o spolupráci na systéme satelitnej navigácie medzi Európskou úniou a jej členskými štátmi a Nórskym kráľovstvom s výhradou jej uzavretia.
   Text dohody je pripojený k tomuto rozhodnutiu.
   Článok 2
   Týmto sa predseda Rady poveruje určiť osobu(-y) splnomocnenú(-é) podpísať dohodu v mene Únie s výhradou jej uzavretia.
   Článok 3
   V súlade s článkom 12 ods. 4 dohody by sa dohoda, pokiaľ ide o prvky, ktoré patria do právomoci Únie, mala predbežne vykonávať, pokiaľ nenadobudne platnosť. Komisia uverejní v Úradnom vestníku Európskej únie oznámenie s informáciami o dátume začatia predbežného vykonávania dohody.
   Článok 4
   Toto rozhodnutie sa uverejní v Úradnom vestníku Európskej únie.

      V Bruseli 11. marca 2010

            Za Radu

            predseda

         J. BLANCO

    ---documentbreak---

               29.10.2010

               SK

               Úradný vestník Európskej únie

               L 283/12

         DOHODA O SPOLUPRÁCI
   na systéme satelitnej navigácie medzi Európskou úniou a jej členskými štátmi a Nórskym kráľovstvom
   EURÓPSKA ÚNIA, ďalej aj ako „Únia“
   a
   BELGICKÉ KRÁĽOVSTVO,
   BULHARSKÁ REPUBLIKA,
   ČESKÁ REPUBLIKA,
   DÁNSKE KRÁĽOVSTVO,
   SPOLKOVÁ REPUBLIKA NEMECKO,
   ESTÓNSKA REPUBLIKA,
   ÍRSKO,
   HELÉNSKA REPUBLIKA,
   ŠPANIELSKE KRÁĽOVSTVO,
   FRANCÚZSKA REPUBLIKA,
   TALIANSKA REPUBLIKA,
   CYPERSKÁ REPUBLIKA,
   LOTYŠSKÁ REPUBLIKA,
   LITOVSKÁ REPUBLIKA,
   LUXEMBURSKÉ VEĽKOVOJVODSTVO,
   MAĎARSKÁ REPUBLIKA,
   MALTA,
   HOLANDSKÉ KRÁĽOVSTVO,
   RAKÚSKA REPUBLIKA,
   POĽSKÁ REPUBLIKA,
   PORTUGALSKÁ REPUBLIKA,
   RUMUNSKO,
   SLOVINSKÁ REPUBLIKA,
   SLOVENSKÁ REPUBLIKA,
   FÍNSKA REPUBLIKA,
   ŠVÉDSKE KRÁĽOVSTVO,
   SPOJENÉ KRÁĽOVSTVO VEĽKEJ BRITÁNIE A SEVERNÉHO ÍRSKA,
   zmluvné strany Zmluvy o fungovaní Európskej únie, ďalej len „členské štáty“,
   na jednej strane a
   NÓRSKE KRÁĽOVSTVO, ďalej len „Nórsko“,
   na strane druhej,
   Európska únia, členské štáty a Nórsko, ďalej spoločne označované ako „zmluvné strany“,
   UZNÁVAJÚC úzku spoluprácu Nórska na programoch Galileo a EGNOS od fázy vymedzenia týchto programov,
   UVEDOMUJÚC si vývoj v riadení, vlastníctve a financovaní európskych programov GNSS v zmysle nariadenia Rady (ES) č. 1321/2004 z 12. júla 2004 o štruktúrach riadenia európskych programov satelitnej rádiovej navigácie (1), jeho zmien a doplnení, a nariadenia Európskeho parlamentu a Rady (ES) č. 683/2008 z 9. júla 2008 o pokračovaní v implementácii európskych programov satelitnej navigácie (EGNOS a Galileo) (2),
   BERÚC DO ÚVAHY prínos rovnakej miery ochrany európskych GNSS a ich služieb na území zmluvných strán,
   UZNÁVAJÚC zámer Nórska včas prijať a presadzovať v rámci svojej jurisdikcie opatrenia zabezpečujúce rovnakú mieru bezpečnosti a ochrany ako opatrenia uplatniteľné v Európskej únii,
   UZNÁVAJÚC záväzky zmluvných strán podľa medzinárodného práva,
   UZNÁVAJÚC záujem Nórska o všetky služby systému Galileo vrátane verejne regulovanej služby,
   UZNÁVAJÚC Dohodu medzi Nórskom a Európskou úniou o bezpečnostných postupoch pri výmene utajovaných skutočností,
   ŽELAJÚC SI formálne nadviazať úzku spoluprácu vo všetkých aspektoch európskych programov GNSS,
   POVAŽUJÚC Dohodu o Európskom hospodárskom priestore (ďalej len „Dohoda o EHP“) za vhodný právny a inštitucionálny základ na rozvoj spolupráce medzi Európskou úniou a Nórskom v oblasti satelitnej navigácie,
   ŽELAJÚC SI doplniť ustanovenia Dohody o EHP v otázkach osobitného významu pre Nórsko, Úniu a jej členské štáty prostredníctvom dvojstrannej dohody o satelitnej navigácii,
   SA DOHODLI TAKTO:
   Článok 1
   Cieľ dohody
   Hlavným cieľom tejto dohody je ďalej posilniť spoluprácu medzi zmluvnými stranami doplnením ustanovení Dohody o EHP uplatniteľných na satelitnú navigáciu.
   Článok 2
   Vymedzenie pojmov
   Na účely tejto dohody:

               a)

               „európske globálne navigačné satelitné systémy (GNSS)“ zahŕňajú systém Galileo a Európsky prekryvný systém geostacionárnej navigácie (EGNOS – European Geostationary Navigation Overlay System);

               b)

               „rozširujúce prostriedky“ sú regionálne mechanizmy, ako je EGNOS. Tieto mechanizmy umožňujú používateľom GNSS dosiahnuť vyššiu výkonnosť (kvalitu, vlastnosti), ako napríklad väčšiu presnosť, dostupnosť, integritu a spoľahlivosť;

               c)

               „Galileo“ je autonómny civilný európsky globálny systém satelitnej navigácie a určovania času pod civilnou kontrolou, ktorý je určený na poskytovanie služieb GNSS a ktorý navrhla a vyvinula Únia a jej členské štáty. Prevádzka systému Galileo sa môže zveriť súkromnému subjektu.
               Galileo je zameraný na poskytovanie verejne prístupnej služby, komerčnej služby, služby ochrany života a pátracej a záchrannej služby, ako aj zabezpečenej verejne regulovanej služby s obmedzeným prístupom pre potreby oprávnených používateľov z verejného sektora;

               d)

               „regulačné opatrenie“ je akýkoľvek zákon, právny predpis, stratégia, pravidlo, postup, rozhodnutie alebo podobný administratívny úkon jednej zo zmluvných strán;

               e)

               „utajované skutočnosti“ sú skutočnosti v akejkoľvek podobe, ktoré si vyžadujú ochranu pred neoprávneným zverejnením, ktoré by mohlo spôsobiť rôzne stupne poškodenia základných záujmov zmluvných strán alebo jednotlivých členských štátov vrátane ich národnej bezpečnosti. Miera ich utajenia sa označuje stupňom utajenia. Zmluvné strany takéto skutočnosti utajujú v súlade s uplatniteľnými zákonmi a právnymi predpismi a chránia ich pred akoukoľvek stratou dôvernosti, integrity a dostupnosti.

         Článok 3
   Zásady spolupráce
   1.   Zmluvné strany sa dohodli, že pri spolupráci, na ktorú sa vzťahuje táto dohoda, uplatňujú tieto zásady:

               a)

               základ pre spoluprácu medzi zmluvnými stranami v oblasti satelitnej navigácie tvorí Dohoda o EHP;

               b)

               sloboda poskytovať služby satelitnej navigácie na území zmluvných strán;

               c)

               sloboda používať všetky služby Galileo a EGNOS vrátane verejne regulovanej služby s výhradou splnenia podmienok, ktoré sa vzťahujú na používanie týchto služieb;

               d)

               úzka spolupráca v otázkach bezpečnosti GNSS prostredníctvom prijímania a presadzovania rovnakých bezpečnostných opatrení v rámci GNSS v Únii a tiež v Nórsku;

               e)

               riadne dodržiavanie medzinárodných záväzkov zmluvných strán v súvislosti s pozemnými zariadeniami európskych GNSS.

         2.   Táto dohoda neovplyvní inštitucionálnu štruktúru ustanovenú v práve Európskej únie na účely prevádzky programu Galileo. Táto dohoda neovplyvní ani uplatniteľné regulačné opatrenia, ktorými sa vykonávajú záväzky v oblasti nešírenia a kontroly vývozu a v oblasti kontroly nehmotných prenosov technológií, ani vnútroštátne opatrenia v oblasti bezpečnosti.
   Článok 4
   Rádiové frekvenčné spektrum
   1.   Zmluvné strany sa dohodli na spolupráci v otázkach rádiového frekvenčného spektra týkajúcich sa európskych systémov satelitnej navigácie v rámci Medzinárodnej telekomunikačnej únie (ITU), pričom zohľadňujú Memorandum o porozumení o evidencii systému služieb družicovej navigácie Galileo pri ITU (Memorandum of Understanding on the Management of ITU filings of the Galileo radio-navigation satellite service system) podpísané 5. novembra 2004.
   2.   V tomto kontexte zmluvné strany chránia primerané frekvenčné spektrá pre európske systémy satelitnej navigácie s cieľom zabezpečiť dostupnosť služieb týchto systémov v prospech používateľov.
   3.   Zmluvné strany okrem toho uznávajú význam ochrany frekvenčného spektra na rádiovú navigáciu pred narušením a interferenciou. Na tento účel určia zdroje interferencie a hľadajú vzájomne prijateľné riešenia na potláčanie takejto interferencie.
   4.   Žiadne ustanovenie v tejto dohode nemožno vykladať ako odchýlku od uplatniteľných ustanovení ITU vrátane Rádiokomunikačného poriadku ITU.
   Článok 5
   Pozemné zariadenia európskych GNSS
   1.   Nórsko prijme všetky uskutočniteľné opatrenia na uľahčenie rozmiestnenia, údržby a výmeny pozemných zariadení európskych GNSS (ďalej len „pozemné zariadenia“) na území, ktoré patrí do jeho jurisdikcie.
   2.   Nórsko prijme všetky uskutočniteľné opatrenia na zabezpečenie ochrany a nepretržitej a nerušenej prevádzky pozemných zariadení na svojom území vrátane prípadnej mobilizácie svojich orgánov presadzovania práva. Nórsko prijme všetky uskutočniteľné opatrenia na ochranu zariadení pred lokálnou rádiofrekvenčnou interferenciou, ako aj pokusom o neoprávnený vstup do komunikačných sietí a odpočúvanie.
   3.   Zmluvné vzťahy týkajúce sa pozemných zariadení sa dojednajú medzi Európskou komisiou a držiteľom vlastníckych práv. Nórske orgány budú v plnej miere rešpektovať osobitný štatút pozemných zariadení a pred prijatím akýchkoľvek opatrení týkajúcich sa pozemných zariadení sa budú vždy, keď je to možné, usilovať sa o dohodu s Európskou komisiou.
   4.   Nórsko umožní nepretržitý a nerušený prístup k pozemným zariadeniam všetkým osobám určeným alebo inak povereným Európskou úniou. Nórsko na tieto účely zriadi kontaktný bod, ktorému sa doručujú informácie o osobách cestujúcich k pozemným zariadeniam a ktorý tiež inak v praxi uľahčí pohyb a prácu týchto osôb.
   5.   Archívy pozemných zariadení, ich vybavenie, ani dokumenty v tranzite s úradnou pečaťou alebo označením nepodliehajú kontrole colnými ani policajnými orgánmi, bez ohľadu na ich formu.
   6.   V prípade ohrozenia bezpečnosti pozemných zariadení alebo ich prevádzky, alebo v prípade jej narušenia sa Nórsko a Európska komisia bezodkladne navzájom informujú o takejto udalosti a o opatreniach na nápravu situácie. Európska komisia môže určiť iný dôveryhodný subjekt, aby fungoval ako kontaktný bod na výmenu takýchto informácií s Nórskom.
   7.   Zmluvné strany zavedú v osobitnom opatrení podrobnejšie postupy týkajúce sa otázok uvedených v odsekoch 1 až 6. Tieto postupy by mali okrem iného obsahovať upresnenia týkajúce sa inšpekcií, povinností kontaktných bodov, požiadaviek na kuriérov a opatrení voči interferencii lokálnych rádiových frekvencií a pokusmi o nepriateľské činy.
   Článok 6
   Bezpečnosť
   1.   Zmluvné strany sú presvedčené o potrebe chrániť globálne satelitné navigačné systémy pred hrozbami, ako sú zneužitie, interferencia, narušenie a nepriateľské činy. Zmluvné strany preto prijmú všetky uskutočniteľné kroky, prípadne aj osobitné dohody, na zabezpečenie nepretržitosti, ochrany a bezpečnosti služieb satelitnej navigácie a súvisiacej infraštruktúry, ako aj kritických zariadení na svojom území.
   Európska komisia má v súvislosti s takýmito hrozbami a nežiaducim šírením v úmysle vypracovať opatrenia na ochranu, kontrolu a riadenie citlivých zariadení, informácií a technológií európskych programov GNSS.
   2.   V tomto kontexte Nórsko potvrdzuje svoj zámer včas prijať a presadzovať v rámci svojej jurisdikcie opatrenia zabezpečujúce rovnakú mieru ochrany a bezpečnosti ako tie, ktoré sú uplatniteľné v Európskej únii.
   Uznávajúc túto skutočnosť zmluvné strany budú riešiť otázky bezpečnosti GNSS vrátane akreditácie v príslušných výboroch riadiacej štruktúry európskych GNSS. Praktické opatrenia a postupy sa určia v rokovacom poriadku príslušných výborov a zohľadní sa v nich aj rámec Dohody o EHP.
   3.   V konkrétnom prípade, keď by nebolo možné dosiahnuť rovnakú úroveň bezpečnosti a ochrany, zmluvné strany vedú konzultácie s cieľom napraviť túto situáciu. Rozsah spolupráce v tomto sektore je prípadne možné primerane upraviť.
   Článok 7
   Výmena utajovaných skutočností
   1.   Výmena a ochrana utajovaných skutočností Únie prebieha v súlade s Dohodou medzi Nórskym kráľovstvom a Európskou úniou o bezpečnostných postupoch pri výmene utajovaných skutočností (3) podpísanou 22. novembra 2004, ako aj s vykonávacími opatreniami uvedenej dohody.
   2.   Nórsko si môže vymieňať utajované skutočnosti o programe Galileo s vnútroštátnym stupňom utajenia s tými členskými štátmi, s ktorými na tieto účely uzavrelo dvojstranné dohody.
   3.   Zmluvné strany sa usilujú zriadiť komplexný a ucelený právny rámec umožňujúci výmenu utajovaných skutočností týkajúcich sa programu Galileo medzi nimi.
   Článok 8
   Kontrola vývozu
   1.   S cieľom zabezpečiť uplatňovanie jednotnej stratégie kontroly vývozu a nešírenia medzi zmluvnými stranami v súvislosti s programom Galileo Nórsko potvrdzuje svoj zámer včas prijať a presadzovať v rámci svojej jurisdikcie opatrenia zabezpečujúce rovnakú mieru kontroly vývozu a nešírenia údajov a položiek súvisiacich s technológiami systému Galileo ako tie, ktoré sú uplatniteľné v Únii a jej členských štátoch.
   2.   V konkrétnom prípade, keď by nebolo možné dosiahnuť rovnakú úroveň kontroly vývozu a nešírenia, zmluvné strany vedú konzultácie s cieľom napraviť túto situáciu. Rozsah spolupráce v tomto sektore je prípadne možné primerane upraviť.
   Článok 9
   Verejne regulovaná služba
   Nórsko vyjadrilo záujem o verejne regulovanú službu programu Galileo, keďže ju považuje za dôležitý prvok svojej účasti na európskych programoch GNSS. Strany sa dohodli, že túto záležitosť budú riešiť po určení stratégií a prevádzkových opatrení, ktoré sa vzťahujú na prístup k PRS.
   Článok 10
   Medzinárodná spolupráca
   1.   Zmluvné strany uznávajú hodnotu koordinovaných prístupov v medzinárodných fórach pre normalizáciu a certifikáciu, pokiaľ ide o služby globálnej satelitnej navigácie. Zmluvné strany najmä spoločne podporujú vývoj noriem Galileo a podporujú ich uplatňovanie na celom svete s dôrazom na interoperabilitu s inými GNSS.
   2.   Zmluvné strany preto s cieľom podporiť a dosiahnuť ciele tejto dohody prípadne spolupracujú na všetkých otázkach týkajúcich sa GNSS, ktoré sa vyskytnú najmä v rámci Medzinárodnej organizácie civilného letectva, Medzinárodnej námornej organizácie a ITU.
   Článok 11
   Konzultácia a riešenie sporov
   Zmluvné strany urýchlene konzultujú na žiadosť ktorejkoľvek z nich akúkoľvek otázku, ktorá vyplýva z výkladu alebo uplatňovania tejto dohody. Zmluvné strany urovnávajú všetky spory týkajúce sa výkladu alebo uplatňovania tejto dohody prostredníctvom konzultácie.
   Článok 12
   Nadobudnutie platnosti a vypovedanie
   1.   Táto dohoda nadobúda platnosť prvým dňom mesiaca, ktorý nasleduje po mesiaci, v ktorom si zmluvné strany navzájom oznámili ukončenie postupov potrebných na tento účel.
   Oznámenia sa zasielajú Generálnemu sekretariátu Rady, ktorá je depozitárom tejto dohody.
   2.   Uplynutie platnosti ani vypovedanie tejto dohody neovplyvní platnosť ani trvanie žiadnych opatrení, ktoré sa v rámci nej prijali, ani žiadne špecifické práva a povinnosti, ktoré vznikli v oblasti práv duševného vlastníctva.
   3.   Túto dohodu možno zmeniť a doplniť po vzájomnej písomnej dohode zmluvných strán. Akákoľvek zmena a doplnenie nadobúda platnosť dňom doručenia poslednej diplomatickej nóty, ktorou zmluvné strany oznámia, že boli ukončené ich príslušné vnútorné postupy potrebné na nadobudnutie platnosti.
   4.   Bez ohľadu na ustanovenia odseku 1 sa Nórsko a Európska únia, pokiaľ ide o prvky, ktoré patria do jej právomoci, dohodli, že túto dohodu predbežne vykonávajú od prvého dňa mesiaca, ktorý nasleduje po mesiaci, v ktorom si navzájom oznámia ukončenie postupov potrebných na tento účel.
   5.   Ktorákoľvek zo zmluvných strán môže túto dohodu vypovedať písomným oznámením druhej zmluvnej strane so šesťmesačnou výpovednou lehotou.
   Táto dohoda je vyhotovená v dvoch vyhotoveniach v anglickom, bulharskom, českom, dánskom, estónskom, fínskom, francúzskom, gréckom, holandskom, litovskom, lotyšskom, maďarskom, maltskom, nemeckom, poľskom, portugalskom, rumunskom, slovenskom, slovinskom, španielskom, švédskom, talianskom a nórskom jazyku, pričom každé znenie je rovnako autentické.

         Voor het Koninkrijk België
         Pour le Royaume de Belgique
         Für das Königreich Belgien

         За Република България

         Za Českou republiku

         På Kongeriget Danmarks vegne

         Für die Bundesrepublik Deutschland

         Eesti Vabariigi nimel

         Thar cheann Na hÉireann
         For Ireland

         Για την Ελληνική Δημοκρατία

         Por el Reino de España

         Pour la République française

         Per la Repubblica italiana

         Για την Κυπριακή Δημοκρατία

         Latvijas Republikas vārdā

         Lietuvos Respublikos vardu

         Pour le Grande-Duché de Luxembourg

         A Magyar Köztársaság részéről

         Għal Malta

         Voor het Koninkrijk der Nederlanden

         Für die Republik Österreich

         W imieniu Rzeczypospolitej Polskiej

         Pela República Portuguesa

         Pentru România

         Za Republiko Slovenijo

         Za Slovenskú republiku

         Suomen tasavallan puolesta
         För Republiken Finland

         För Konungariket Sverige

         For the United Kingdom of Great Britain and Northern Ireland

         За Европейския съюз
         Por la Unión Europea
         Za Evropskou unii
         For Den Europæiske Union
         Für die Europäische Union
         Euroopa Liidu nimel
         Για την Ευρωπαϊκή Ένωση
         For the European Union
         Pour l'Union européenne
         Per l'Unione europea
         Eiropas Savienības vārdā
         Europos Sąjunga vardu
         Az Európai Unió részéről
         Għall-Unjoni Ewropea
         Voor de Europese Unie
         W imieniu Unii Europejskiej
         Pela União Europeia
         Pentru Uniunea Europeană
         Za Európsku úniu
         Za Evropsko unijo
         Euroopan unionin puolesta
         För Europeiska unionen

         For Kongeriket Norge

      (1)  Ú. v. EÚ L 246, 20.7.2004, s. 1.

      (2)  Ú. v. EÚ L 196, 24.7.2008, s. 1.

      (3)  Ú. v. EÚ L 362, 9.12.2004, s. 29.


title: Rozhodnutie Európskeho parlamentu a Rady č. 922/2009/ES zo 16. septembra 2009 o riešeniach interoperability pre európske orgány verejnej správy (ISA) (Text s významom pre EHP)

text:
               3.10.2009

               SK

               Úradný vestník Európskej únie

               L 260/20

      ROZHODNUTIE EURÓPSKEHO PARLAMENTU A RADY č. 922/2009/ES
   zo 16. septembra 2009
   o riešeniach interoperability pre európske orgány verejnej správy (ISA)
   (Text s významom pre EHP)
   EURÓPSKY PARLAMENT A RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na prvý odsek jej článku 156,
   so zreteľom na návrh Komisie,
   so zreteľom na stanovisko Európskeho hospodárskeho a sociálneho výboru (1),
   so zreteľom na stanovisko Výboru regiónov (2),
   konajúc v súlade s postupom ustanoveným v článku 251 zmluvy (3),
   keďže:

               (1)

               V súlade s článkom 154 zmluvy Spoločenstvo v snahe pomôcť dosiahnuť ciele uvedené v článkoch 14 a 158 zmluvy a umožniť občanom Európskej únie, hospodárskym subjektom a regionálnym a miestnym spoločenstvám, aby plne zužitkovali priestor bez vnútorných hraníc, by malo prispievať k zriadeniu a rozvoju transeurópskych sietí, prostredníctvom akcií na podporu vzájomného prepojenia, interoperability a prístupnosti týchto sietí.

               (2)

               Rada vo svojich záveroch z 1. decembra 2005 k oznámeniu Komisie s názvom „i2010 – Európska informačná spoločnosť pre rast a zamestnanosť“ zdôraznila, že cielenejšie, účinnejšie a integrovanejšie politiky v oblasti informačných a komunikačných technológií (ďalej len „IKT“) na európskej úrovni aj na vnútroštátnych úrovniach sú nevyhnutné na dosiahnutie cieľov hospodárskeho rastu a produktivity. Komisia bola vyzvaná, aby podnecovala efektívne využívanie IKT vo verejnoprospešných službách prostredníctvom výmeny skúseností a navrhla spoločné prístupy ku kľúčovým otázkam, ako sú interoperabilita a efektívne využívanie otvorených noriem.

               (3)

               Európsky parlament v uznesení zo 14. marca 2006 o Európskej informačnej spoločnosti pre rast a zamestnanosť (4) vyzval, aby sa kládol dôraz na otázky interoperability a osvedčených postupov pri elektronických službách v oblasti verejného sektora pre občanov a podniky s hlavným cieľom, ktorým je uľahčenie voľného a neobmedzeného pohybu, usadzovania sa a zamestnávania občanov v členských štátoch. Európsky parlament tiež naliehal na členské štáty, aby plnili iniciatívy i2010 a programy reforiem verejnej správy s cieľom zabezpečovať lepšie, efektívnejšie a prístupnejšie služby pre ich malé a stredné podniky a občanov.

               (4)

               V ministerskom vyhlásení prijatom v Manchestri 24. novembra 2005 sa ministri zodpovední za politiky v oblasti IKT okrem iného dohodli na vzájomnej spolupráci a spolupráci s Komisiou s cieľom účinnejšie spoločne využívať existujúce nástroje, spoločné špecifikácie, normy a riešenia a v prípade potreby podporiť spoločné navrhovanie riešení.

               (5)

               V ministerskom vyhlásení prijatom v Lisabone 19. septembra 2007 ministri vyzvali Komisiu, aby okrem iného uľahčila spoluprácu členských štátov a Komisie s cieľom definovať, rozvíjať, vykonávať a monitorovať cezhraničnú a medzirezortnú interoperabilitu, a uviedli, že v budúcich právnych predpisoch Spoločenstva by sa mal predovšetkým odhadnúť a posúdiť vplyv tejto legislatívy na infraštruktúru IKT a transformáciu služieb.

               (6)

               Vzhľadom na rýchly vývoj IKT existuje riziko, že členské štáty sa rozhodnú pre rozdielne alebo nekompatibilné riešenia a mohli by vzniknúť nové e-bariéry, ktoré by bránili správnemu fungovaniu vnútorného trhu a súvisiacej slobody pohybu. To by mohlo negatívne ovplyvniť otvorenosť a konkurencieschopnosť trhov a poskytovanie niektorých služieb všeobecného záujmu pre občanov a podniky, či už ekonomických alebo nie. Členské štáty a Komisia by mali zvýšiť úsilie s cieľom zabrániť rozštiepeniu trhu, dosiahnuť interoperabilitu a podporovať spoločne odsúhlasené riešenia IKT pri zabezpečení náležitej správy verejných vecí.

               (7)

               Občania a podniky by mali úžitok aj zo spoločných, opätovne použiteľných a interoperabilných riešení, ako aj interoperabilných administratívnych postupov pre procesy back-office, pretože tieto riešenia a procesy by podporovali účelné a účinné poskytovanie verejnoprospešných služieb občanom a podnikom cez hranice a medzi rezortmi.

               (8)

               Je potrebné stále sa usilovať o zabezpečenie cezhraničnej a medzirezortnej interoperability, výmenu skúseností, zavedenie a udržiavanie spoločne využívaných prístupov, špecifikácií, noriem a riešení, ako aj hodnotenie vplyvu právnych predpisov Spoločenstva na IKT s cieľom podporiť účinnú a efektívnu cezhraničnú vzájomnú súčinnosť, okrem iného pri vykonávaní týchto právnych predpisov súčasne so znižovaním administratívneho zaťaženia a nákladov.

               (9)

               S cieľom dosiahnuť tieto výzvy by sa malo takéto úsilie vynakladať prostredníctvom úzkej spolupráce, koordinácie a dialógu medzi Komisiou a členskými štátmi v úzkej súčinnosti s rezortmi zodpovednými za vykonávanie politík Európskej únie a v prípade potreby s ostatnými zainteresovanými subjektmi, pričom sa náležite zohľadnia priority a jazyková rozmanitosť Európskej únie, ako aj rozvoj spoločných prístupov ku kľúčovým otázkam, ako sú interoperabilita a efektívne využívanie otvorených noriem.

               (10)

               V súlade s rozhodnutím Európskeho parlamentu a Rady 2004/387/ES z 21. apríla 2004 o vzájomnej súčinnosti pri poskytovaní paneurópskych e-government služieb pre verejnú správu, podnikateľské subjekty a občanov (IDABC) (5), v ktorom sa požaduje, aby Komisia ustanovila mechanizmy na zabezpečenie finančnej a prevádzkovej udržateľnosti infraštruktúrnych služieb, by sa infraštruktúrne služby mali udržiavať a prevádzkovať udržateľným spôsobom. Takéto infraštruktúrne služby sa odsúhlasili s členskými štátmi počas vykonávania rozhodnutia Európskeho parlamentu a Rady č. 1719/1999/ES z 12. júla 1999 o skupine zásad, vrátane určenia projektov uskutočňovaných v spoločnom záujme, pre transeurópske siete pre elektronickú výmenu údajov medzi správami (IDA) (6) a rozhodnutia Európskeho parlamentu a Rady č. 1720/1999/ES z 12. júla 1999, ktorým sa prijíma skupina činností a opatrení s cieľom zabezpečenia spolupráce medzi transeurópskymi sieťami pre elektronickú výmenu údajov medzi správami (IDA) a prístupu k týmto sieťam (7), ako aj počas vykonávania IDABC a iných príslušných programov.

               (11)

               Program IDABC sa ukončí 31. decembra 2009 a mal by naň nadviazať program Spoločenstva pre riešenia interoperability pre európske orgány verejnej správy (program ISA), ktorý bude čeliť uvedeným výzvam.

               (12)

               Program ISA by mal vychádzať zo skúseností získaných z programov IDA a IDABC. Takisto by sa mali zohľadniť závery vyplývajúce z hodnotenia programu IDABC, ktoré sa týkajú významu, účelnosti, účinnosti, užitočnosti a súdržnosti tohto programu; osobitná pozornosť by sa mala venovať potrebám, ktoré vyjadrili používatelia tohto programu. Preukázalo sa, že koordinovaný prístup môže prispieť k rýchlejšiemu dosiahnutiu výsledkov s vyššou kvalitou, ktoré spĺňajú administratívne požiadavky, prostredníctvom spoločne využívaných riešení zavedených a realizovaných v spolupráci s členskými štátmi. Tieto činnosti už významne prispeli a naďalej prispievajú k zabezpečeniu interoperability pri podpore elektronickej výmeny informácií medzi európskymi orgánmi verejnej správy a pozitívne zasahujú aj jednotný trh.

               (13)

               Pri ustanovení priorít programu ISA by sa mala náležite vziať do úvahy európska stratégia interoperability a európsky rámec interoperability, aby sa zabránilo rozštiepeniu a zabezpečil sa holistický prístup.

               (14)

               Riešenia zavedené alebo realizované v rámci programu ISA by sa mali riadiť dopytom a v čo najväčšom možnom rozsahu tvoriť súčasť súdržného ekosystému služieb, ktoré uľahčujú vzájomnú súčinnosť medzi európskymi orgánmi verejnej správy a zabezpečujú, uľahčujú alebo umožňujú cezhraničnú a medzirezortnú interoperabilitu.

               (15)

               Program ISA by mal zabezpečiť dostupnosť spoločných rámcov, spoločných služieb a všeobecných nástrojov na podporu cezhraničnej a medzirezortnej vzájomnej súčinnosti medzi európskymi orgánmi verejnej správy, ako aj podporu rezortov pri hodnotení vplyvu právnych predpisov Spoločenstva na IKT a pri plánovaní vykonávania príslušných riešení.

               (16)

               Spoločné rámce by mali okrem iného obsahovať spoločné špecifikácie, usmernenia a metodiky, ako aj spoločné stratégie. Takéto rámce by mali zodpovedať požiadavkám existujúcich právnych predpisov Spoločenstva.

               (17)

               Pri zabezpečovaní poskytovania a zlepšovania existujúcich spoločných služieb zavedených v rámci programov IDA a IDABC a iných podobných iniciatív by mal program ISA podporovať zavedenie, industrializáciu, poskytovanie a zlepšovanie nových spoločných služieb zodpovedajúcich novým potrebám a požiadavkám.

               (18)

               Vzhľadom na úlohu miestnych a regionálnych orgánov pri zabezpečovaní efektívneho fungovania a interoperability európskych orgánov verejnej správy je dôležité, aby riešenia zohľadňovali potreby miestnych a regionálnych orgánov verejnej správy.

               (19)

               Pri zabezpečovaní zlepšenia existujúcich opätovne použiteľných všeobecných nástrojov zavedených v rámci programov IDA a IDABC a iných podobných iniciatív by mal program ISA podporovať zavedenie, poskytovanie a zlepšovanie nových opätovne použiteľných všeobecných nástrojov zodpovedajúcich novým potrebám alebo požiadavkám, vrátane tých, ktoré vyplynú z posúdenia vplyvu právnych predpisov Spoločenstva na IKT.

               (20)

               Pri zavedení, zlepšovaní alebo poskytovaní spoločných riešení by mal byť program ISA podľa potreby založený na výmene skúseností a riešení, alebo by ho táto výmena mala sprevádzať, ako aj na výmene a podporovaní osvedčených postupov. V tejto súvislosti by sa mal podporovať súlad s európskym rámcom interoperability a otvorenosť noriem a špecifikácií.

               (21)

               Riešenia zavedené alebo realizované v rámci programu ISA by sa mali zakladať na zásade technologickej neutrality a adaptability s cieľom zabezpečiť, aby si občania, podniky alebo orgány verejnej správy mohli slobodne vybrať technológiu, ktorú budú používať.

               (22)

               Pri všetkých činnostiach v rámci programu ISA by sa mali uplatňovať zásady bezpečnosti a ochrany súkromia a osobných údajov.

               (23)

               Hoci by sa malo podnecovať zapojenie všetkých členských štátov do akcií v rámci programu ISA, mali by byť možné aj akcie iniciované niekoľkými členskými štátmi. Členské štáty nezapojené do takýchto akcií by sa mali podnecovať, aby sa zapojili v neskoršom štádiu.

               (24)

               Program ISA by mal prispieť k vykonávaniu všetkých následných iniciatív i2010, pričom sa vezmú do úvahy ostatné programy Spoločenstva v oblasti IKT, najmä Program na podporu politiky IKT rámcového programu pre konkurencieschopnosť a inovácie (2007 – 2013) ustanoveného rozhodnutím Európskeho parlamentu a Rady č. 1639/2006/ES (8), aby sa zabránilo dvojnásobnému vynakladaniu úsilia.

               (25)

               Interakcia so súkromným sektorom a inými subjektmi už preukázala svoju účinnosť a pridanú hodnotu. Malo by sa preto vyvíjať úsilie o synergiu s týmito zainteresovanými stranami, aby sa v prípade vhodnosti uprednostnili riešenia dostupné a udržateľné na trhu. V tejto súvislosti by sa malo pokračovať v existujúcej praxi organizovania konferencií, seminárov a ďalších stretnutí s cieľom komunikovať s týmito zainteresovanými stranami. Naďalej by sa malo podporovať aj využívanie elektronických platforiem. Rovnako by sa mali využívať akékoľvek ďalšie vhodné prostriedky na udržiavanie kontaktu so zainteresovanými stranami.

               (26)

               Program ISA by sa mal vykonávať v súlade s predpismi Spoločenstva v oblasti verejného obstarávania.

               (27)

               Opatrenia potrebné na vykonávanie tohto rozhodnutia by sa mali prijať v súlade s rozhodnutím Rady 1999/468/ES z 28. júna 1999, ktorým sa ustanovujú postupy pre výkon vykonávacích právomocí prenesených na Komisiu (9).

               (28)

               Program ISA by sa mal pravidelne monitorovať a hodnotiť, aby sa mohol prepracovať.

               (29)

               Mala by sa podporiť medzinárodná spolupráca a program ISA by mal byť preto otvorený aj pre účasť krajín Európskeho hospodárskeho priestoru a kandidátskych krajín. Mala by sa podnecovať aj spolupráca s ostatnými tretími krajinami a medzinárodnými organizáciami alebo subjektmi, najmä v rámci euro-stredomorského partnerstva a východného partnerstva a so susednými krajinami, najmä krajinami západného Balkánu a čiernomorského regiónu.

               (30)

               Ďalej by sa mali preskúmať možnosti využitia predvstupových finančných prostriedkov a spolufinancovania prostredníctvom štrukturálnych fondov a používateľov, ktoré by uľahčili účasť kandidátskych krajín na programe ISA, zameranú na využívanie spoločných rámcov a všeobecných nástrojov, ktoré boli vytvorené alebo zdokonalené v rámci programu ISA.

               (31)

               S cieľom zabezpečiť riadne hospodárenie s finančnými zdrojmi Spoločenstva a zabrániť zbytočnému množeniu vybavenia, opakovaniu prešetrovaní a rozdielnym prístupom, by malo byť možné používať riešenia zavedené alebo realizované v rámci programu ISA pri iniciatívach mimo Spoločenstva, pokiaľ tak nevznikajú náklady vo všeobecnom rozpočte Európskej únie a nie je ohrozený základný cieľ Spoločenstva v súvislosti s daným riešením.

               (32)

               Toto rozhodnutie stanovuje finančné krytie pre viacročný program, ktoré predstavuje pre rozpočtový orgán základný referenčný bod pri ročnom rozpočtovom postupe podľa bodu 37 Medziinštitucionálnej dohody zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení (10). Toto krytie by malo pokrývať aj výdavky týkajúce sa prípravných, monitorovacích, kontrolných, audítorských a hodnotiacich opatrení, ktoré sa priamo požadujú pri riadení programu a dosahovaní jeho cieľov, najmä výdavky na štúdie, stretnutia expertov, informačné a publikačné opatrenia, výdavky spojené so systémami IKT a sieťami na výmenu a spracovanie informácií spolu so všetkými ostatnými výdavkami na technickú a administratívnu pomoc, ktoré môžu vzniknúť Komisii pri riadení programu.

               (33)

               Keďže cieľ tohto rozhodnutia, a to uľahčenie účinnej a efektívnej elektronickej cezhraničnej a medzirezortnej vzájomnej súčinnosti medzi európskymi orgánmi verejnej správy umožňujúcej poskytovanie elektronických verejnoprospešných služieb podporujúcich vykonávanie politík a činností Spoločenstva, nie je možné uspokojivo dosiahnuť na úrovni členských štátov, ale z dôvodu rozsahu a dôsledkov navrhovanej činnosti ho možno lepšie dosiahnuť na úrovni Spoločenstva, môže Spoločenstvo prijať opatrenia v súlade so zásadou subsidiarity podľa článku 5 zmluvy. V súlade so zásadou proporcionality podľa uvedeného článku toto rozhodnutie neprekračuje rámec nevyhnutný na dosiahnutie tohto cieľa,

         ROZHODLI TAKTO:
   Článok 1
   Predmet úpravy a cieľ
   1.   Týmto rozhodnutím sa zavádza program pre riešenia interoperability pre európske orgány verejnej správy, vrátane miestnych a regionálnych orgánov verejnej správy a inštitúcií a orgánov Spoločenstva na obdobie rokov 2010 – 2015, ktorý poskytuje spoločne využívané riešenia, ktoré uľahčujú interoperabilitu (ďalej len „program ISA“).
   2.   Cieľom programu ISA je podpora spolupráce medzi európskymi orgánmi verejnej správy uľahčením účinnej a efektívnej elektronickej cezhraničnej a medzirezortnej vzájomnej súčinnosti medzi takýmito orgánmi verejnej správy vrátane orgánov vykonávajúcich verejné úlohy v ich mene, ktorá umožní poskytovanie elektronických verejnoprospešných služieb podporujúcich vykonávanie politík a činností Spoločenstva.
   Článok 2
   Vymedzenie pojmov
   Na účely tohto rozhodnutia sa uplatňuje toto vymedzenie pojmov:

               a)

               „interoperabilita“ znamená schopnosť nezlučiteľných a odlišných organizácií spoločne vykonávať činnosť smerom k vzájomne prospešným a odsúhlaseným spoločným cieľom, vrátane výmeny informácií a poznatkov medzi organizáciami prostredníctvom obchodných postupov, ktoré podporujú, výmenou informácií medzi ich príslušnými systémami IKT;

               b)

               „riešenia“ znamenajú spoločné rámce, spoločné služby a všeobecné nástroje;

               c)

               „spoločné rámce“ znamenajú stratégie, špecifikácie, metodiky, usmernenia a podobné prístupy a dokumenty;

               d)

               „spoločné služby“ znamenajú operačné aplikácie a infraštruktúry všeobecného charakteru, ktoré spĺňajú spoločné požiadavky používateľov vo všetkých politických oblastiach;

               e)

               „všeobecné nástroje“ znamenajú spoločne využívané referenčné platformy a spolupracujúce platformy, spoločné prvky a podobné moduly, ktoré spĺňajú spoločné požiadavky používateľov vo všetkých politických oblastiach;

               f)

               „akcie“ znamenajú štúdie, projekty a sprievodné opatrenia;

               g)

               „sprievodné opatrenia“ znamenajú strategické opatrenia a opatrenia na zvýšenie informovanosti, opatrenia na podporu riadenia programu ISA a opatrenia týkajúce sa výmeny skúseností a výmeny a presadzovania osvedčených postupov.

         Článok 3
   Činnosti
   Program ISA podporuje a presadzuje:

               a)

               zavedenie a zlepšovanie spoločných rámcov na podporu cezhraničnej a medzirezortnej interoperability;

               b)

               posúdenie vplyvu navrhovaných alebo prijatých právnych predpisov Spoločenstva na IKT a plánovanie zavádzania systémov IKT na podporu vykonávania týchto právnych predpisov;

               c)

               poskytovanie a zlepšovanie existujúcich spoločných služieb a zavedenie, industrializáciu, poskytovanie a zlepšovanie nových spoločných služieb vrátane interoperability kľúčovej verejnej infraštruktúry (public key infrastructure, PKI);

               d)

               zlepšovanie existujúcich opätovne použiteľných všeobecných nástrojov a zavedenie, poskytovanie a zlepšovanie nových opätovne použiteľných všeobecných nástrojov.

         Článok 4
   Všeobecné zásady
   Akcie, ktoré sa začnú alebo pokračujú na základe programu ISA, sa zakladajú na týchto zásadách:

               a)

               technologická neutralita a adaptabilita;

               b)

               otvorenosť;

               c)

               opätovná použiteľnosť;

               d)

               ochrana súkromia a osobných údajov a

               e)

               bezpečnosť.

         Článok 5
   Akcie
   1.   Spoločenstvo v spolupráci s členskými štátmi vykonáva akcie uvedené v priebežnom pracovnom programe ustanovenom podľa článku 9 v súlade s vykonávacími pravidlami ustanovenými v článku 8. Takéto akcie vykonáva Komisia.
   2.   Štúdia bude mať iba jednu fázu a ukončí sa záverečnou správou.
   3.   Projekt má v prípade potreby tri fázy:

               a)

               začiatočná fáza, ktorá vedie k vytvoreniu projektového zámeru;

               b)

               realizačná fáza, na konci ktorej sa vypracuje realizačná správa; a

               c)

               operačná fáza, ktorá sa začína, keď je riešenie pripravené na používanie.

         Príslušné fázy projektu sa vymedzia, keď sa akcia zapracuje do priebežného pracovného programu.
   4.   Vykonávanie programu ISA podporia sprievodné opatrenia.
   Článok 6
   Projektový zámer a realizačná správa
   1.   Projektový zámer obsahuje opis týchto skutočností:

               a)

               rozsah, ciele a problémy alebo príležitosti vrátane očakávaných príjemcov a prínosov riešenia, ako aj kvantitatívnych a kvalitatívnych ukazovateľov na meranie takýchto prínosov;

               b)

               prístup vrátane organizačných aspektov projektu, ako sú fázy, výstupy a míľniky a opatrenia na uľahčenie viacjazyčnej komunikácie;

               c)

               zainteresované subjekty a používatelia, ako aj súvisiaca riadiaca štruktúra;

               d)

               podrobné údaje o riešení vrátane jeho súladu s ostatnými riešeniami a vzájomného prepojenia s nimi, rozpis očakávaných nákladov, časový harmonogram a požiadavky, ako aj odhad celkových nákladov spojených s vlastníctvom vrátane ročných prevádzkových nákladov, ak existujú;

               e)

               základné prvky riešenia a

               f)

               obmedzenia vrátane požiadaviek na bezpečnosť a ochranu údajov.

         2.   Realizačná správa obsahuje opis týchto skutočností:

               a)

               rozsah, ciele a problémy alebo príležitosti merané v porovnaní s projektovým zámerom;

               b)

               efektívnosť projektu vrátane merania dosiahnutých výsledkov, vzniknutých nákladov, skutočného časového harmonogramu a požiadaviek v porovnaní s projektovým zámerom, očakávaná návratnosť investícií, ako aj celkové náklady spojené s vlastníctvom vrátane ročných prevádzkových nákladov;

               c)

               organizačné aspekty vrátane vhodnosti uplatnenej riadiacej štruktúry a prípadne odporúčania pre riadiacu štruktúru po realizácii;

               d)

               v prípade vhodnosti navrhovaný plán pre presun riešenia do operačnej fázy, ako aj ukazovatele služobnej úrovne a

               e)

               koneční používatelia a dostupné materiály technickej podpory.

         Článok 7
   Riešenia
   1.   Prostredníctvom štúdií sa zavádzajú a udržiavajú spoločné rámce.
   Štúdie slúžia aj ako prostriedky na podporu posúdenia vplyvu navrhovaných alebo prijatých právnych predpisov Spoločenstva na IKT a na plánovanie zavádzania riešení na podporu vykonávania týchto právnych predpisov.
   2.   Ako základ pre nevyhnutné budúce legislatívne úpravy a s cieľom zabezpečiť interoperabilitu systémov IKT, ktoré používajú európske orgány verejnej správy, sa štúdie zverejnia a postúpia príslušným výborom Európskeho parlamentu.
   3.   Všeobecné nástroje sa zavádzajú a udržiavajú prostredníctvom projektov. Projekty sú aj prostriedkami na zavedenie, industrializáciu, poskytovanie a udržiavanie spoločných služieb.
   Článok 8
   Pravidlá vykonávania
   1.   Pri vykonávaní programu ISA sa riadne zohľadní európska stratégia interoperability a európsky rámec interoperability.
   2.   Podporuje sa zapojenie čo najväčšieho počtu členských štátov do štúdie alebo projektu. Ku štúdiám a projektom sa možno pripojiť v ktorejkoľvek fáze a členské štáty, ktoré do týchto štúdií a projektov nie sú zaangažované, sa nabádajú, aby sa do nich zapojili neskôr.
   3.   S cieľom zabezpečiť interoperabilitu medzi národnými systémami a systémami Spoločenstva sa spoločné rámce, spoločné služby a všeobecné nástroje vymedzia s ohľadom na existujúce európske normy alebo verejne dostupné alebo otvorené špecifikácie pre výmenu informácií a integráciu služieb.
   4.   Pri zavádzaní alebo zlepšovaní riešení sa v prípade potreby využívajú spoločné skúsenosti a výmena a presadzovanie osvedčených postupov, alebo sa z nich vychádza.
   5.   S cieľom zabrániť duplikácii a urýchliť zavedenie riešení sa v prípade potreby zohľadnia výsledky dosiahnuté v rámci iných príslušných iniciatív Spoločenstva a členských štátov.
   S cieľom maximalizovať synergie a zabezpečiť doplnkový a kombinovaný vplyv sa akcie v prípade potreby koordinujú s ostatnými príslušnými iniciatívami Spoločenstva.
   6.   Spustenie akcií, vymedzenie fáz takýchto akcií a zavedenie projektových zámerov a realizačných správ vykonáva a monitoruje Komisia ako súčasť priebežného pracovného programu vypracovaného v súlade s článkom 9.
   Článok 9
   Priebežný pracovný program
   1.   Komisia zavedie priebežný pracovný program na vykonávanie akcií počas uplatňovania tohto rozhodnutia.
   2.   Komisia schváli priebežný pracovný program a aspoň raz ročne jeho zmeny a doplnenia.
   3.   Bez toho, aby bol dotknutý článok 10 ods. 4, Komisia pri schvaľovaní priebežného pracovného programu a jeho zmien a doplnení uplatňuje riadiaci postup uvedený v článku 12 ods. 2.
   4.   Priebežný pracovný program v prípade potreby obsahuje pre každú akciu:

               a)

               opis rozsahu, cieľov, problémov alebo príležitostí, očakávaných príjemcov a prínosov, ako aj organizačného a technického prístupu;

               b)

               rozpis očakávaných nákladov a v prípade potreby míľniky, ktoré sa majú dosiahnuť.

         5.   Projekt sa môže začleniť do priebežného pracovného programu v ktorejkoľvek jeho fáze.
   Článok 10
   Rozpočtové ustanovenia
   1.   Peňažné prostriedky sa uvoľnia na základe dosiahnutia týchto konkrétnych míľnikov:

               a)

               pre začatie štúdie, sprievodného opatrenia alebo počiatočnej fázy projektu: začlenenie akcie do priebežného pracovného programu;

               b)

               pre začatie realizačnej fázy projektu: projektový zámer;

               c)

               pre začatie následnej operačnej fázy projektu: realizačná správa.

         2.   Míľniky, ktoré sa majú dosiahnuť počas realizačnej a operačnej fázy, sa stanovia v priebežnom pracovnom programe.
   3.   Ak sa projekt začlení do priebežného pracovného programu v jeho realizačnej alebo operačnej fáze, finančné prostriedky sa uvoľnia pri začlenení projektu do priebežného pracovného programu.
   4.   Zmeny a doplnenia priebežného pracovného programu týkajúce sa rozpočtových prostriedkov vo výške viac ako 400 000 EUR na akciu sa prijmú v súlade s riadiacim postupom uvedeným v článku 12 ods. 2.
   5.   Program ISA sa vykonáva v súlade s pravidlami Spoločenstva v oblasti verejného obstarávania.
   Článok 11
   Finančný príspevok Spoločenstva
   1.   Zavedenie a zlepšovanie spoločných rámcov a všeobecných nástrojov sa financuje v plnom rozsahu z programu ISA. Používanie týchto rámcov a nástrojov financujú používatelia.
   2.   Zavedenie, industrializácia a zlepšovanie spoločných služieb sa financuje v plnom rozsahu z programu ISA. Poskytovanie takýchto služieb sa financuje plne z programu ISA v rozsahu, v ktorom ich používanie môže slúžiť záujmom Spoločenstva. V ostatných prípadoch využívanie týchto služieb, vrátane ich poskytovania na decentralizovanom základe, financujú používatelia.
   3.   Sprievodné opatrenia sa financujú v plnom rozsahu z programu ISA.
   Článok 12
   Výbor
   1.   Komisii pomáha Výbor pre riešenia interoperability pre európske orgány verejnej správy (ďalej len „výbor ISA“).
   2.   Ak sa odkazuje na tento odsek, uplatňujú sa články 4 a 7 rozhodnutia 1999/468/ES so zreteľom na jeho článok 8.
   3.   Lehota ustanovená v článku 4 ods. 3 rozhodnutia 1999/468/ES je tri mesiace.
   Článok 13
   Monitorovanie a hodnotenie
   1.   Komisia pravidelne monitoruje vykonávanie programu ISA. Preskúma synergie s doplnkovými programami Spoločenstva.
   Komisia každoročne informuje výbor ISA o vykonávaní programu ISA.
   2.   Riešenia sa preskúmavajú každé dva roky.
   3.   Program ISA podlieha priebežnému hodnoteniu a záverečnému hodnoteniu, ktorých výsledky sa oznámia Európskemu parlamentu a Rade do 31. decembra 2012, resp. do 31. decembra 2015. V tejto súvislosti môže príslušný výbor Európskeho parlamentu vyzvať Komisiu, aby výsledky hodnotenia predstavila a odpovedala na otázky jeho členov.
   Pri hodnoteniach sa preskúmajú záležitosti, ako je význam, efektívnosť, účinnosť, užitočnosť, udržateľnosť a súdržnosť akcií programu ISA a posúdi sa výkonnosť vzhľadom na cieľ programu ISA a priebežný pracovný program. Pri záverečnom hodnotení sa okrem toho preskúma rozsah, v akom program ISA dosiahol svoj cieľ.
   Pri hodnoteniach sa preskúmajú aj prínosy, ktoré Spoločenstvo získalo prostredníctvom akcií, pre vývoj spoločných politík, určia sa oblasti pre potenciálne zlepšenie a preveria synergie s ostatnými iniciatívami Spoločenstva v oblasti cezhraničnej a medzirezortnej interoperability.
   Článok 14
   Interakcia so zainteresovanými stranami
   Komisia združí príslušné zainteresované strany na účely výmeny názorov medzi nimi navzájom a s Komisiou o otázkach, na ktoré sa program ISA zameriava. Komisia preto organizuje konferencie, semináre a iné stretnutia. Komisia využije aj elektronické interaktívne platformy a môže tiež použiť akékoľvek ďalšie prostriedky interakcie, ktoré považuje za vhodné.
   Článok 15
   Medzinárodná spolupráca
   1.   Program ISA je otvorený pre účasť krajín Európskeho hospodárskeho priestoru a kandidátskych krajín v rámci ich príslušných dohôd so Spoločenstvom.
   2.   Podporuje sa spolupráca s ostatnými tretími krajinami a medzinárodnými organizáciami alebo subjektmi, najmä v rámci euro-stredomorského partnerstva a východného partnerstva a so susednými krajinami, najmä krajinami západného Balkánu a čiernomorského regiónu. Súvisiace náklady sa nehradia z programu ISA.
   3.   Program ISA podporuje všade tam, kde je to vhodné, opätovné využívanie riešení tretími krajinami.
   Článok 16
   Iniciatívy mimo Spoločenstva
   Bez toho, aby boli dotknuté ostatné politiky Spoločenstva, riešenia zavedené alebo realizované v rámci programu ISA sa môžu použiť pri iniciatívach mimo Spoločenstva, pokiaľ vo všeobecnom rozpočte Európskej únie nevzniknú mimoriadne náklady a ak nie je ohrozený základný cieľ Spoločenstva v súvislosti s daným riešením.
   Článok 17
   Finančné ustanovenia
   1.   Finančné krytie vykonávania činnosti Spoločenstva na základe tohto rozhodnutia na obdobie od 1. januára 2010 do 31. decembra 2015 je164 100 000 EUR, z ktorých 103 500 000 EUR je na obdobie od 1. januára 2010 do 31. decembra 2013.
   Na obdobie po 31. decembri 2013 sa suma považuje za potvrdenú, ak je pre túto fázu v súlade s finančným rámcom platným pre obdobie začínajúce sa v roku 2014.
   2.   Ročné rozpočtové prostriedky schváli rozpočtový orgán v rozmedzí limitu finančného rámca.
   Článok 18
   Nadobudnutie účinnosti
   Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
   Uplatňuje sa od 1. januára 2010 do 31. decembra 2015.

      V Štrasburgu 16. septembra 2009

            Za Európsky parlament

            predseda

         J. BUZEK

            Za Radu

            predsedníčka

         C. MALMSTRÖM

      (1)  Stanovisko z 25. februára 2009 (zatiaľ neuverejnené v úradnom vestníku).

      (2)  Ú. v. EÚ C 200, 25.8.2009, s. 58.

      (3)  Stanovisko Európskeho parlamentu z 22. apríla 2009 (zatiaľ neuverejnené v úradnom vestníku) a rozhodnutie Rady z 27. júla 2009.

      (4)  Ú. v. EÚ C 291 E, 30.11.2006, s. 133.

      (5)  Ú. v. EÚ L 144, 30.4.2004, s. 62, (rozhodnutie uverejnené v Ú. v. EÚ L 181, 18.5.2004, s. 25).

      (6)  Ú. v. ES L 203, 3.8.1999, s. 1.

      (7)  Ú. v. ES L 203, 3.8.1999, s. 9.

      (8)  Ú. v. EÚ L 310, 9.11.2006, s. 15.

      (9)  Ú. v. ES L 184, 17.7.1999, s. 23.

      (10)  Ú. v. EÚ C 139, 14.6.2006, s. 1.


                  23.12.2016

                  SK

                  Úradný vestník Európskej únie

                  C 482/169

            P7_TA(2014)0035
      Zmena rokovacieho poriadku Európskeho parlamentu v súvislosti so zbavením a ochranou parlamentnej imunity
      Rozhodnutie Európskeho parlamentu zo 16. januára 2014 o zmene rokovacieho poriadku Európskeho parlamentu v súvislosti so zbavením a ochranou poslaneckej imunity (2013/2031(REG))
      (2016/C 482/28)

         Európsky parlament,

                  —

                  so zreteľom na list predsedu Výboru pre právne veci z 9. novembra 2012,

                  —

                  so zreteľom na články 211 a 212 rokovacieho poriadku,

                  —

                  so zreteľom na správu Výboru pre ústavné veci a stanovisko Výboru pre právne veci (A7-0012/2014),

                  1.

                  sa rozhodol zmeniť svoj rokovací poriadok v zmysle nižšie uvedených zmien;

                  2.

                  upozorňuje, že tieto zmeny nadobúdajú účinnosť v prvý deň nasledujúcej schôdze;

                  3.

                  poveruje svojho predsedu, aby postúpil toto rozhodnutie pre informáciu Rade a Komisii.

         Pozmeňujúci návrh 1

         Rokovací poriadok Európskeho parlamentu

         Článok 5 – odsek 1 a (nový)

                     Platný text

                     Pozmeňujúci návrh

                        1a.

                        Poslanecká imunita nie je osobná výsada poslanca, ale záruka nezávislosti Parlamentu ako celku a jeho poslancov.

         Pozmeňujúci návrh 2

         Rokovací poriadok Európskeho parlamentu

         Článok 6 – odsek 1

                     Platný text

                     Pozmeňujúci návrh

                  1.   Pri výkone svojich právomocí týkajúcich sa výsad a imunít
                        sa
                      Parlament
                        predovšetkým usiluje o zachovanie
                      svojej integrity ako demokratického zákonodarného zhromaždenia
                        a o zabezpečenie
                      nezávislosti poslancov pri výkone ich povinností.

                  1.   Pri výkone svojich právomocí týkajúcich sa výsad a imunít Parlament
                        koná v záujme zachovania
                      svojej integrity ako demokratického zákonodarného zhromaždenia
                        a zabezpečenia
                      nezávislosti poslancov pri výkone ich povinností.
                        Každá žiadosť o zbavenie imunity sa posudzuje v súlade s článkami 7, 8 a 9 Protokolu o výsadách a imunitách Európskej únie a v súlade so zásadami uvedenými v tomto článku.

         Pozmeňujúci návrh 3

         Rokovací poriadok Európskeho parlamentu

         Článok 6 – odsek 2

                     Platný text

                     Pozmeňujúci návrh

                        2.

                        Každá žiadosť o zbavenie poslanca imunity predložená predsedovi príslušným orgánom členského štátu sa oznámi v pléne a pridelí príslušnému výboru.

                        vypúšťa sa

         Pozmeňujúci návrh 4

         Rokovací poriadok Európskeho parlamentu

         Článok 6 – odsek 3

                     Platný text

                     Pozmeňujúci návrh

                        3.

                        Každá žiadosť poslanca alebo bývalého poslanca o ochranu imunity predložená predsedovi sa oznámi v pléne a pridelí príslušnému výboru.

                        vypúšťa sa

         Pozmeňujúci návrh 5

         Rokovací poriadok Európskeho parlamentu

         Článok 6 – odsek 4

                     Platný text

                     Pozmeňujúci návrh

                        4.

                        V naliehavom prípade, ak je poslanec zadržaný alebo je jeho sloboda pohybu obmedzená v zjavnom rozpore s jeho výsadami a imunitami, môže sa predseda po predchádzajúcej porade s predsedom a spravodajcom príslušného výboru ujať iniciatívy o potvrdenie výsad a imunít poslanca. Predseda oznámi túto iniciatívu výboru a informuje o nej Parlament.

                        vypúšťa sa

         Pozmeňujúci návrh 6

         Rokovací poriadok Európskeho parlamentu

         Článok 6 – odsek 4 a (nový)

                     Platný text

                     Pozmeňujúci návrh

                        4a.

                        Ak má poslanec vypovedať ako svedok alebo znalec, nie je potrebné žiadať o zbavenie imunity za predpokladu, že:

                              —

                                    poslanec nie je povinný vypovedať v deň alebo v čase, ktorý mu bráni vykonávať jeho poslanecké povinnosti alebo mu sťažuje plnenie týchto povinností, alebo ak môže poskytnúť výpoveď písomne alebo inou formou, ktorá mu nesťažuje plnenie si svojich poslaneckých povinností; a

                              —

                                    poslanec nie je povinný svedčiť o dôverných informáciách, ktoré získal pri výkone svojho mandátu a ktorých zverejnenie nepovažuje za vhodné.

         Pozmeňujúci návrh 7

         Rokovací poriadok Európskeho parlamentu

         Článok 6 a (nový)

                     Platný text

                     Pozmeňujúci návrh

                        Článok 6a

                        Ochrana výsad a imunity

                        1.

                        V prípadoch, keď orgány členského štátu údajne porušili výsady a imunity poslanca alebo bývalého poslanca, v súlade s článkom 7 ods. - 1 možno podať žiadosť o rozhodnutie Parlamentu, či v skutočnosti došlo k porušeniu týchto výsad a imunít.

                        2.

                        Takúto žiadosť o ochranu výsad a imunít možno predložiť najmä vtedy, keď sa má za to, že dané okolnosti predstavujú administratívne alebo iné obmedzenie voľného pohybu poslancov cestujúcich z miesta alebo na miesto rokovaní Parlamentu alebo vyjadrenia názoru či hlasovania pri výkone ich povinností, alebo ak sa na ne vzťahuje článok 9 Protokolu o výsadách a imunitách Európskej únie.

                        3.

                        Žiadosť o ochranu výsad a imunít poslanca nie je prípustná, ak v súvislosti s tým istým právnym konaním už bola doručená žiadosť o zbavenie imunity alebo ochranu imunity tohto poslanca, a to bez ohľadu na to, či v tomto čase bolo prijaté rozhodnutie.

                        4.

                        Žiadosť o ochranu výsad a imunít poslanca sa ďalej nezohľadňuje v prípade, že v súvislosti s tým istým právnym konaním bola doručená žiadosť o zbavenie imunity tohto poslanca.

                        5.

                        V prípadoch, keď bolo prijaté rozhodnutie, že výsady a imunity poslanca sa nebudú ochraňovať, poslanec môže podať žiadosť o prehodnotenie tohto rozhodnutia, ak predloží nové dôkazy. Žiadosť o prehodnotenie je neprípustná, ak sa konanie proti rozhodnutiu začalo v súlade s článkom 263 Zmluvy o fungovaní Európskej únie, alebo ak sa predseda domnieva, že nové predložené dôkazy nie sú dostatočne opodstatnené na to, aby bolo prehodnotenie povolené.

         Pozmeňujúci návrh 8

         Rokovací poriadok Európskeho parlamentu

         Článok 6 b (nový)

                     Platný text

                     Pozmeňujúci návrh

                        Článok 6b

                        Naliehavé opatrenie predsedu v záujme potvrdenia imunity

                        1.

                        V naliehavom prípade, ak je poslanec zadržaný alebo je jeho sloboda pohybu obmedzená v zjavnom rozpore s jeho výsadami a imunitami, môže sa predseda po porade s predsedom a spravodajcom príslušného výboru ujať iniciatívy o potvrdenie výsad a imunít dotknutého poslanca. Predseda oznámi túto iniciatívu výboru a informuje o nej Parlament.

                        2.

                        Keď predseda využije právomoc zverenú mu odsekom 1, výbor vezme na vedomie iniciatívu predsedu na svojej nasledujúcej schôdzi. Ak to výbor považuje za potrebné, môže vypracovať správu a predložiť ju Parlamentu.

         Pozmeňujúci návrh 9

         Rokovací poriadok Európskeho parlamentu

         Článok 7 – odsek - 1 (nový)

                     Platný text

                     Pozmeňujúci návrh

                        -1.

                        Každá žiadosť o zbavenie poslanca imunity, ktorú predloží predsedovi príslušný orgán členského štátu, alebo každá žiadosť o ochranu výsad a imunít s ohľadom na ich zložitosť. Poslanec alebo bývalý poslanec môže byť zastúpený iným poslancom. Žiadosť nemôže byť predložená iným poslancom bez súhlasu dotknutého poslanca.

         Pozmeňujúci návrh 10

         Rokovací poriadok Európskeho parlamentu

         Článok 7 – odsek 1

                     Platný text

                     Pozmeňujúci návrh

                  1.
                        Príslušný
                      výbor bezodkladne a v poradí, v ktorom boli predložené, posúdi žiadosti o zbavenie imunity alebo žiadosti o ochranu
                        imunity a výsad
                     .

                  1.
                        Gestorský
                      výbor bezodkladne a v poradí, v ktorom boli predložené, posúdi žiadosti o zbavenie imunity alebo žiadosti o ochranu
                        výsad a imunity
                     .

         Pozmeňujúci návrh 11

         Rokovací poriadok Európskeho parlamentu

         Článok 7 – odsek 3

                     Platný text

                     Pozmeňujúci návrh

                  3.   Výbor môže požiadať príslušný orgán o poskytnutie všetkých informácií
                        a
                      vysvetlení, ktoré výbor považuje za potrebné na zaujatie stanoviska k zbaveniu alebo ochrane imunity.
                        Dotknutému poslancovi sa poskytne možnosť byť vypočutý, môže predložiť všetky dokumenty a iné písomné dôkazy, ktoré považuje za dôležité, a môže sa nechať zastupovať iným poslancom.

                  3.   Výbor môže požiadať príslušný orgán o poskytnutie všetkých informácií
                        alebo
                      vysvetlení, ktoré výbor považuje za potrebné na zaujatie stanoviska k zbaveniu alebo ochrane imunity.

         Pozmeňujúci návrh 12

         Rokovací poriadok Európskeho parlamentu

         Článok 7 – odsek 3 a (nový)

                     Platný text

                     Pozmeňujúci návrh

                        3a.

                        Dotknutému poslancovi sa poskytne možnosť byť vypočutý, tento poslanec môže predložiť všetky dokumenty alebo iné písomné dôkazy, ktoré považuje za dôležité, a môže sa nechať zastupovať iným poslancom.

                        Poslanec nie je prítomný na rozpravách týkajúcich sa žiadosti o zbavenie alebo ochranu jeho imunity s výnimkou samotného vypočutia.

                        Predseda výboru pozve poslanca na vypočutie a oznámi mu dátum a čas. Poslanec sa môže vzdať práva na vypočutie.

                        Ak sa poslanec nezúčastní na vypočutí na základe tohto pozvania, predpokladá sa, že sa vzdal práva na vypočutie, ak nepožiadal o ospravedlnenie z vypočutia v navrhovaný deň a čas s uvedením dôvodov. Predseda výboru rozhodne, či sa takejto žiadosti o ospravedlnenie vzhľadom na uvedené dôvody vyhovie, pričom v tejto veci nie je prípustné odvolanie.

                        Ak predseda výboru žiadosti o ospravedlnenie vyhovie, pozve poslanca na vypočutie v iný deň a čas. Ak sa poslanec nedostaví na vypočutie ani na základe druhého pozvania, postup pokračuje bez vypočutia poslanca. V takomto prípade sa už nevyhovie žiadnej ďalšej žiadosti o ospravedlnenie alebo vypočutie.

         Pozmeňujúci návrh 13

         Rokovací poriadok Európskeho parlamentu

         Článok 7 – odsek 5

                     Platný text

                     Pozmeňujúci návrh

                        5.

                        Ak má poslanec vypovedať ako svedok alebo znalec, nie je potrebné žiadať o zbavenie imunity za predpokladu, že:

                        vypúšťa sa

                              —

                                    poslanec nie je povinný vypovedať v deň alebo v čase, ktorý mu bráni alebo sťažuje výkon jeho poslaneckých povinností, prípadne, ak môže poskytnúť výpoveď písomne alebo inou formou, ktorá mu nesťažuje plnenie si poslaneckých povinností;

                              —

                                    poslanec nie je povinný svedčiť o dôverných informáciách, ktoré získal pri výkone svojho mandátu a ktorých zverejnenie nepovažuje za vhodné.

         Pozmeňujúci návrh 14

         Rokovací poriadok Európskeho parlamentu

         Článok 7 – odsek 6

                     Platný text

                     Pozmeňujúci návrh

                        6.

                        V prípadoch týkajúcich sa ochrany imunity a výsad príslušný výbor spresní, či ide o administratívne alebo iné obmedzenia voľného pohybu poslancov cestujúcich z miesta alebo na miesto rokovaní Parlamentu alebo o vyjadrenie názoru alebo hlasovanie pri výkone poslaneckého mandátu, prípadne, či sa na okolnosti vzťahuje článok 9 Protokolu o výsadách a imunitách, a teda nepodliehajú vnútroštátnemu právu. Výbor pripraví návrh, ktorým vyzve príslušný orgán, aby vyvodil potrebné závery.

                        vypúšťa sa

         Pozmeňujúci návrh 15

         Rokovací poriadok Európskeho parlamentu

         Článok 7 – odsek 10

                     Platný text

                     Pozmeňujúci návrh

                        10.

                        Keď predseda využije právomoc zverenú mu článkom 6 ods. 4, príslušný výbor vezme na vedomie iniciatívu predsedu na svojej nasledujúcej schôdzi. Ak to výbor považuje za potrebné, môže vypracovať správu a predložiť ju Parlamentu.

                        vypúšťa sa

         Pozmeňujúci návrh 16

         Rokovací poriadok Európskeho parlamentu

         Článok 7 – odsek 12 a (nový)

                     Platný text

                     Pozmeňujúci návrh

                        12a.

                        Výbor vypracuje zásady uplatňovania tohto článku.


title: 2012/694/EÚ: Rozhodnutie Rady zo 7. novembra 2012 , ktorým sa vymenúva jeden luxemburský člen Európskeho hospodárskeho a sociálneho výboru

text:
               9.11.2012

               SK

               Úradný vestník Európskej únie

               L 310/50

         ROZHODNUTIE RADY
   zo 7. novembra 2012,
   ktorým sa vymenúva jeden luxemburský člen Európskeho hospodárskeho a sociálneho výboru
   (2012/694/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 302,
   so zreteľom na návrh luxemburskej vlády,
   so zreteľom na stanovisko Európskej komisie,
   keďže:

               (1)

               Rada 13. septembra 2010 prijala rozhodnutie 2010/570/EÚ, Euratom, ktorým sa vymenúvajú členovia Európskeho hospodárskeho a sociálneho výboru na obdobie od 21. septembra 2010 do 20. septembra 2015 (1).

               (2)

               V dôsledku skončenia funkčného obdobia pána Christiana ZEYENA sa uvoľnilo jedno miesto člena Európskeho hospodárskeho a sociálneho výboru,

         PRIJALA TOTO ROZHODNUTIE:
   Článok 1
   Pán Christophe ZEEB, Conseiller à la Chambre de Commerce du Luxembourg, sa vymenúva za člena Európskeho hospodárskeho a sociálneho výboru na zvyšný čas funkčného obdobia, ktoré trvá do 20. septembra 2015.
   Článok 2
   Toto rozhodnutie nadobúda účinnosť dňom jeho prijatia.

      V Bruseli 7. novembra 2012

            Za Radu

            predseda

         A. D. MAVROYIANNIS

      (1)  Ú. v. EÚ L 251, 25.9.2010, s. 8.


title: 2013/514/EÚ: Rozhodnutie Európskeho parlamentu a Rady z  9. októbra 2013 o mobilizácii Európskeho fondu na prispôsobenie sa globalizácii podľa bodu 28 Medziinštitucionálnej dohody zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení (žiadosť EGF/2012/008 IT/De Tomaso Automobili, Taliansko)

text:
               22.10.2013

               SK

               Úradný vestník Európskej únie

               L 280/24

         ROZHODNUTIE EURÓPSKEHO PARLAMENTU A RADY
   z 9. októbra 2013
   o mobilizácii Európskeho fondu na prispôsobenie sa globalizácii podľa bodu 28 Medziinštitucionálnej dohody zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení (žiadosť EGF/2012/008 IT/De Tomaso Automobili, Taliansko)
   (2013/514/EÚ)
   EURÓPSKY PARLAMENT A RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na Medziinštitucionálnu dohodu zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení (1), a najmä na jej bod 28,
   so zreteľom na nariadenie Európskeho parlamentu a Rady (ES) č. 1927/2006 z 20. decembra 2006, ktorým sa zriaďuje Európsky fond na prispôsobenie sa globalizácii (2), a najmä na jeho článok 12 ods. 3,
   so zreteľom na návrh Európskej komisie,
   keďže:

               (1)

               Európsky fond na prispôsobenie sa globalizácii (EGF) bol zriadený s cieľom poskytovať doplňujúcu podporu pracovníkom prepusteným v dôsledku významných zmien v štruktúre svetového obchodu spôsobených globalizáciou a pomôcť im pri opätovnom začlenení sa do trhu práce.

               (2)

               Medziinštitucionálna dohoda zo 17. mája 2006 umožňuje mobilizáciu EGF v rámci ročného stropu vo výške 500 miliónov EUR.

               (3)

               Taliansko podalo 5. novembra 2012 žiadosť o mobilizáciu EGF v súvislosti s prepúšťaním v spoločnosti De Tomaso Automobili S.p.A. a do 5. marca 2013 ju doplnilo o dodatočné informácie. Táto žiadosť spĺňa požiadavky na stanovenie finančných príspevkov podľa článku 10 nariadenia (ES) č. 1927/2006. Komisia preto navrhuje uvoľniť prostriedky vo výške 2 594 672 EUR.

               (4)

               EGF by sa preto mal mobilizovať s cieľom poskytnutia finančného príspevku v súvislosti so žiadosťou Talianska,

         PRIJALI TOTO ROZHODNUTIE:
   Článok 1
   V rámci všeobecného rozpočtu Európskej únie na rozpočtový rok 2013 sa mobilizuje Európsky fond na prispôsobenie sa globalizácii s cieľom poskytnúť prostriedky vo výške 2 594 672 EUR vo viazaných a platobných rozpočtových prostriedkoch.
   Článok 2
   Toto rozhodnutie sa uverejní v Úradnom vestníku Európskej únie.

      V Štrasburgu 9. októbra 2013

            Za Európsky parlament

            predseda

         M. SCHULZ

            Za Radu

            predseda

         V. LEŠKEVIČIUS

      (1)  Ú. v. EÚ C 139, 14.6.2006, s. 1.

      (2)  Ú. v. EÚ L 406, 30.12.2006, s. 1.


title: 2011/12/EÚ: Rozhodnutie Komisie z  12. januára 2011 , ktorým sa mení a dopĺňa rozhodnutie 2007/134/ES, ktorým sa zriaďuje Európska rada pre výskum

text:
               13.1.2011

               SK

               Úradný vestník Európskej únie

               L 9/5

         ROZHODNUTIE KOMISIE
   z 12. januára 2011,
   ktorým sa mení a dopĺňa rozhodnutie 2007/134/ES, ktorým sa zriaďuje Európska rada pre výskum
   (2011/12/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na rozhodnutie Európskeho parlamentu a Rady č. 1982/2006/ES z 18. decembra 2006 o siedmom rámcovom programe Európskeho spoločenstva v oblasti výskumu, technického rozvoja a demonštračných činností (2007 – 2013) (1), a najmä na jeho články 2 a 3,
   so zreteľom na rozhodnutie Rady 2006/972/ES z 19. decembra 2006 o osobitnom programe Myšlienky, ktorým sa vykonáva siedmy rámcový program Európskeho spoločenstva v oblasti výskumu, technického rozvoja a demonštračných činností (2007 – 2013) (2), a najmä na jeho článok 4 ods. 2 a 3,
   keďže:

               (1)

               Európska rada pre výskum (ERC) vznikla na základe rozhodnutia Komisie 2007/134/ES (3).

               (2)

               V súlade s osobitným programom Myšlienky sa uskutočnilo nezávislé preskúmanie štruktúr a mechanizmov ERC na základe kritérií vedeckej excelentnosti, nezávislosti, efektívnosti a transparentnosti a za plnohodnotnej účasti vedeckej rady. Skupina pre preskúmanie navrhla niekoľko úprav s cieľom zabezpečiť efektívnejšiu Európsku radu pre výskum a súvislú prezentáciu činností ERC zainteresovaným stranám.

               (3)

               Na základe preskúmania a ambície dosiahnuť plnú udržateľnosť ERC sa v oznámení Komisie Rade a Európskemu parlamentu Európska rada pre výskum – dosahovanie cieľa svetovej excelentnosti (4) stanovujú ciele druhej fázy vývoja ERC. Patrí sem niekoľko osobitných opatrení na zlepšenie činnosti ERC v záujme zabezpečenia účinnej a efektívnej realizácie osobitného programu Myšlienky.

               (4)

               V súlade s týmto oznámením je potrebné zabezpečiť jednotnú, jasnú a transparentnú víziu a plynulú spoluprácu medzi stratégiou ERC a operatívnou implementáciou pri zohľadnení činnosti Výkonnej agentúry Európskej rady pre výskum (ERCEA), zriadenej rozhodnutím Komisie 2008/37/ES (5), a vedeckej rady a zároveň vyvinúť a implementovať súdržnú a integrovanú komunikačnú stratégiu.

               (5)

               S cieľom uznať osobnú angažovanosť členov vedeckej rady, najmä jej predsedu a podpredsedov, je vhodné zaviesť odmenu za ich účasť na plenárnych zasadnutiach vedeckej rady. Táto odmena by mala odrážať ich zodpovednosť a korešpondovať s podobnými ustanoveniami v podobných subjektoch a členských štátoch. Je takisto vhodné zabezpečiť financovanie stáleho identifikačného výboru s úlohou identifikovať budúcich členov vedeckej rady.

               (6)

               Je potrebné pokračovať v opatreniach miestnej podpory pre predsedu a podpredsedov vedeckej rady pomocou finančného nástroja Koordinačné a podporné opatrenia Siedmeho rámcového programu.

               (7)

               Funkčné obdobie zakladajúcich členov vedeckej rady sa skončí 1. februára 2011 a je potrebné etapovité striedanie členov vedeckej rady na základe rotácie, ako sa uvádza v článku 4 ods. 6 rozhodnutia 2007/134/ES. Identifikovanie nových členov vykonal nezávislý identifikačný výbor, a to v súlade s ustanoveniami v článku 4 ods. 4 rozhodnutia 2007/134/ES, vrátane správy Parlamentu a Rade. Tento výbor predložil odporúčania týkajúce sa etapovitého striedanie členov vedeckej rady na základe rotácie a tieto odporúčania boli prijaté.

               (8)

               Rozhodnutie 2007/134/ES by sa preto malo zodpovedajúcim spôsobom zmeniť a doplniť,

         ROZHODLA TAKTO:
   Článok 1
   Rozhodnutie 2007/134/ES sa mení a dopĺňa takto:

               1.

               Článok 1 sa nahrádza takto:
               „Článok 1
               Zriadenie
               Týmto sa zriaďuje Európska rada pre výskum na obdobie od 2. februára 2007 do 31. decembra 2013 na implementáciu osobitného programu Myšlienky. Radu tvorí vedecká rada a Výkonná agentúra Európskej rady pre výskum, zriadená rozhodnutím Komisie 2008/37/ES (6).

               2.

               Do článku 3 sa pridáva tento odsek 3:
               „3.   Pri plnení svojich povinností musí vedecká rada spolupracovať s výkonnou agentúrou Európskej rady pre výskum tak, aby zabezpečila súdržnú a efektívnu realizáciu osobitného programu Myšlienky a dôkladné zosúladenie vedeckých a administratívnych hľadísk činností ERC. Do tejto spolupráce patrí poskytovanie ucelených informácií o činnostiach ERC a zriadenie spoločnej webovej stránky informujúcej o rôznych aspektoch fungovania ERC.“

               3.

               Článok 4 sa mení a dopĺňa takto:

                           a)

                           odsek 4 sa nahrádza takto:.
                           „4.   Komisia vymenuje ďalších členov na základe faktorov a kritérií ustanovených v prílohe I a na základe nezávislého a transparentného postupu ich určovania, po dohode s vedeckou radou vrátane konzultácie s vedeckou obcou, ako aj vrátane správy Európskemu parlamentu a Rade. Vymenovanie budúcich členov sa uverejní v súlade s nariadením (ES) č. 45/2001. Na tento účel sa môže vytvoriť stály identifikačný výbor na vysokej úrovni zložený z nezávislých expertov ako skupina expertov s odmenami hradenými v rámci prevádzkového rozpočtu osobitného programu Myšlienky.“;

                           b)

                           odsek 9 sa vypúšťa.

               4.

               Článok 5 sa mení a dopĺňa takto:

                           a)

                           odsek 4 sa nahrádza takto:
                           „4.   Vedecká rada sa zodpovedá Komisii, udržiava s ňou a s Výkonnou agentúrou Európskej rady pre výskum neustále úzky kontakt a na tento účel vytvára všetky potrebné opatrenia.“;

                           b)

                           odsek 6 sa nahrádza takto:
                           „6.   Komisia poskytne vedeckej rade informácie a pomoc potrebnú na jej činnosť, aby rada mohla pracovať v podmienkach samostatnosti a nezávislosti. Na poskytnutie miestnej administratívnej alebo poradenskej podpory predsedovi a podpredsedom vedeckej rady možno použiť systém financovania Koordinačné a podporné akcie, ako sa uvádza v prílohe III k rozhodnutiu č. 1982/2006/ES.“;

                           c)

                           pridáva sa tento odsek 8:
                           „8.   Vedeckej rade sa poskytuje prístup k dokumentom a údajom, ktoré vlastní Výkonná agentúra Európskej rady pre výskum, v súlade s postupom stanoveným v článku III.“

               5.

               Článok 6 sa mení a dopĺňa takto:

                           a)

                           odseky 3 a 4 sa nahrádzajú takto:
                           „3.   Vedecká rada prijme svoj rokovací poriadok, ktorý obsahuje podrobné ustanovenia týkajúce sa volieb v zmysle odseku 1 tohto článku, ako aj kódex správania na zachovanie dôvernosti, riešenie prípadného konfliktu záujmov a spracovanie osobných údajov v súlade s nariadením (ES) č. 45/2001.
                           4.   Vedecká rada sa stretáva na plenárnych zasadnutiach najviac päťkrát ročne, podľa toho, ako si to vyžaduje jej práca. Súhrnná zápisnica z plenárnych zasadnutí sa zverejní na webovej stránke ERC.“;

                           b)

                           pridáva sa tento odsek 6:
                           „6.   Vedecká rada môže zo svojich členov zostavovať stále výbory, pracovné skupiny a iné štruktúry na riešenie osobitných úloh vedeckej rady.“

               6.

               Článok 8 sa nahrádza takto:
               „Článok 8
               Odmeny a výdavky na zasadnutia
               1.   Členovia vedeckej rady dostávajú odmenu za úlohy, ktoré vykonávajú, v podobe odmeny za účasť na plenárnych zasadnutiach vedeckej rady. Výdavky spojené s odmenami, cestovným a diétami sa uhradia z prevádzkového rozpočtu vyčleneného na osobitný program Myšlienky. Odmeny a súvisiace vykonávacie pravidlá sú stanovené v prílohe IV.
               2.   Pokiaľ ide o iné zasadnutia než plenárne, Výkonná agentúra Európskej rady pre výskum uhrádza členom vedeckej rady cestovné náklady a v prípade potreby náklady na stravu a ubytovanie, ktoré sú nevyhnutné na výkon ich činností, v súlade s predpismi Komisie o poskytovaní náhrad pre externých odborníkov (7). Náklady na cestovné, stravu a ubytovanie v súvislosti s inými zasadnutiami potrebnými na činnosť vedeckej rady možno po predchádzajúcom schválení Výkonnou agentúrou Európskej rady pre výskum taktiež uhradiť.

               7.

               Príloha II sa nahrádza, ako sa stanovuje v prílohe k tomuto rozhodnutiu.

               8.

               Pripájajú sa prílohy III a IV, ako sa stanovuje v prílohe k tomuto rozhodnutiu.

         Článok 2
   Toto rozhodnutie nadobúda účinnosť v deň jeho prijatia.

      V Bruseli 12. januára 2011

            Za Komisiu

         Máire GEOGHEGAN-QUINN

            členka Komisie

      (1)  Ú. v. EÚ L 412, 30.12.2006, s. 1.

      (2)  Ú. v. EÚ L 400, 30.12.2006, s. 242.

      (3)  Ú. v. EÚ L 57, 24.2.2007, s. 14.

      (4)  KOM(2009) 552 v konečnom znení.

      (5)  Ú. v. EÚ L 9, 12.1.2008, s. 15.

      (6)  Ú. v. EÚ L 9, 12.1.2008, s. 15.“

      (7)  Rozhodnutie Komisie K(2007) 5858.“

      PRÍLOHA
      „
            PRÍLOHA II

               ČLENOVIA VEDECKEJ RADY ERC

                        Meno a inštitúcia

                        Koniec funkčného obdobia

                        Claudio BORDIGNON, Vedecký ústav San Raffaele, Miláno

                        1. februára 2013

                        Nicholas CANNY, Národná univerzita Írska, Galway

                        31. decembra 2013

                        Sierd A.P.L. CLOETINGH, Slobodná univerzite v Amsterdame

                        26. apríla 2013

                        Mathias DEWATRIPONT, Université Libre de Bruxelles

                        1. februára 2013

                        Tomasz DIETL, Poľská akadémia vied

                        31. decembra 2013

                        Daniel DOLEV, Hebrejská univerzita v Jeruzaleme

                        31. december 2013

                        Carlos M. DUARTE, Španielska rada pre vedecký výskum, Mallorca

                        26. apríla 2013

                        Daniel ESTEVE, CEA Saclay

                        31. decembra 2013

                        Pavel EXNER, Dopplerov ústav, Praha

                        31. decembra 2013

                        Hans-Joachim FREUND, Ústav Fritza Habera, Berlín

                        1. februára 2013

                        Timothy HUNT, Londýnsky výskumný ústav

                        31. decembra 2013

                        Carl-Henrik HELDIN, Ludwigov ústav pre výskum rakoviny

                        31. decembra 2013

                        Norbert KROÓ, Maďarská akadémia vied

                        1. februára 2013

                        Maria Teresa LAGO, Univerzita v Porte

                        1. februára 2013

                        Henrietta L. MOORE, Univerzita v Cambridgei

                        26. apríla 2013

                        Helga NOWOTNY, Wissenschaftszentrum, Viedeň

                        31. decembra 2013

                        Christiane NÜSSLEIN-VOLHARD, Ústav Maxa Plancka pre vývojovú biológiu, Tübingen

                        1. februára 2013

                        Alain PEYRAUBE, CNRS, Paríž

                        31. decembra 2013

                        Jens ROSTRUP-NIELSEN, Haldor Topsoe A/S

                        1. februára 2013

                        Mart SAARMA, Univerzita v Helsinkách

                        31. decembra 2013

                        Anna TRAMONTANO, Univerzita v Ríme La Sapienza

                        31. decembra 2013

                        Isabelle VERNOS, Centre Regulació Genómica, Barcelona

                        31. decembra 2013

            PRÍLOHA III

               PRÍSTUP K DOKUMENTOM A ÚDAJOM

               Prístup k dokumentom a údajom

                        1.

                        Na plnenie zverených úloh môže vedecká rada požiadať o prístup k dokumentom a o povolenie spracovávať údaje, ktoré vlastní Výkonná agentúra Európskej rady pre výskum.

                        2.

                        Popri materiáloch, ku ktorým má vedecká rada prístupové právo na základe schémy týkajúcej sa prístupu verejnosti k dokumentom (1), poskytne Výkonná agentúra Európskej rady pre výskum vedeckej rade aj dokumenty a údaje potrebné na plnenie úloh, ktorými bola vedecká rada poverená, pokiaľ to bude v medziach povinností v oblasti dôvernosti, bezpečnosti a ochrany osobných údajov, ktoré sú stanovené v právnych predpisoch Európskej únie, a v súlade s nimi.

                        3.

                        Členovia vedeckej rady použijú takéto dokumenty a údaje iba na účely a úlohy, na ktoré boli poskytnuté, a sú viazaní povinnosťou zachovať ich dôvernosť.

                        4.

                        Stanovia sa primerané organizačné a technické opatrenia zaručujúce bezpečnosť a dôvernosť prístupu a spracovania, aby sa predišlo akémukoľvek neoprávnenému sprístupneniu alebo prístupu k údajom a dokumentom, ich náhodnému alebo nezákonnému zničeniu, strate alebo zmene.

               Prístup k osobným údajom

                        5.

                        Pokiaľ ide o spracovanie osobných údajov, členovia vedeckej rady, ktorí získajú takéto osobné údaje, zaručujú úroveň ochrany osobných údajov v súlade s ustanoveniami nariadenia (ES) č. 45/2001 a smernice Európskeho parlamentu a Rady 95/46/ES (2).

                        6.

                        Členovia vedeckej rady nespracúvajú žiadne osobné údaje spôsobom, ktorý je v rozpore s účelmi a úlohami, na ktoré boli tieto údaje poskytnuté.

                        7.

                        Členovia vedeckej rady venujú náležitú pozornosť legitimite, primeranosti, relevantnosti, presnosti, nevyhnutnosti a časovému obmedzeniu zozbieraných a spracovaných osobných údajov.

               Informácie

                        8.

                        V prípade, že prístup k dokumentom a údajom alebo prístup k osobným údajom nie je možné povoliť v dôsledku ochrany osobných údajov, dôvernosti, bezpečnosti alebo z dôvodov verejného záujmu, Výkonná agentúra Európskej rady pre výskum poskytne vedeckej rade písomné vysvetlenie dôvodov, prečo nie je možné prístup povoliť, ako aj všetky ďalšie informácie týkajúce sa tejto témy, ktorých poskytnutie považuje za prípustné v rámci ustanovení príslušných nariadení.

            PRÍLOHA IV

               Odmeny a vykonávacie pravidlá týkajúce sa účasti členov vedeckej rady ERC na plenárnych zasadnutiach vedeckej rady

            Odmeny, cestovné výdavky a výdavky na ubytovanie a stravu za účasť najviac na piatich plenárnych zasadnutiach ročne sa uplatňujú prostredníctvom menovacieho dekrétu ad hoc podľa týchto pravidiel.
            Plenárne zasadnutie vedeckej rady trvá obvykle 1,5 dňa.
            Odmeny členov vedeckej rady sú 2 000 EUR za plnú účasť na plenárnom zasadnutí vedeckej rady alebo 1 000 EUR za čiastočnú účasť.
            Odmeny podpredsedov vedeckej rady sú 3 500 EUR za plnú účasť na plenárnom zasadnutí vedeckej rady alebo 1 750 EUR za čiastočnú účasť.
            Odmena predsedu vedeckej rady je 5 000 EUR za plnú účasť na plenárnom zasadnutí vedeckej rady alebo 2 500 EUR za čiastočnú účasť.
            Úhradu schvaľuje riaditeľ(-ka) Výkonnej agentúry Európskej rady pre výskum alebo jeho/jej riadne poverený zástupca na základe prezenčnej listiny overenej predsedom vedeckej rady a riaditeľom Výkonnej agentúry Európskej rady pre výskum alebo ich riadne splnomocnenými zástupcami. Na prezenčnej listine sa zaznamenáva, či bola účasť každého člena v celom rozsahu zasadnutia (‚plná účasť‘) alebo nie (‚čiastočná účasť‘).
         “

         (1)  Nariadenie Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie (Ú. v. ES L 145, 31.5.2001, s. 43).

         (2)  Ú. v. ES L 281, 23.11.1995, s. 31.


title: 2012/496/EÚ: Rozhodnutie Rady z  2. decembra 2010 o podpise dohody vo forme výmeny listov medzi Európskou úniou a Marockým kráľovstvom o recipročných liberalizačných opatreniach pre poľnohospodárske výrobky, spracované poľnohospodárske výrobky, ryby a výrobky rybného hospodárstva a o nahradení protokolov 1, 2 a 3 a ich príloh a o zmenách a doplneniach Euro-stredomorskej dohody o pridružení medzi Európskymi spoločenstvami a ich členskými štátmi na jednej strane a Marockým kráľovstvom na strane druhej

text:
               7.9.2012

               SK

               Úradný vestník Európskej únie

               L 241/1

         ROZHODNUTIE RADY
   z 2. decembra 2010
   o podpise dohody vo forme výmeny listov medzi Európskou úniou a Marockým kráľovstvom o recipročných liberalizačných opatreniach pre poľnohospodárske výrobky, spracované poľnohospodárske výrobky, ryby a výrobky rybného hospodárstva a o nahradení protokolov 1, 2 a 3 a ich príloh a o zmenách a doplneniach Euro-stredomorskej dohody o pridružení medzi Európskymi spoločenstvami a ich členskými štátmi na jednej strane a Marockým kráľovstvom na strane druhej
   (2012/496/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s jej článkom 218 ods. 5,
   so zreteľom na návrh Európskej komisie,
   keďže:

               (1)

               V článku 16 Euro-stredomorskej dohody o pridružení medzi Európskymi spoločenstvami a ich členskými štátmi na jednej strane a Marockým kráľovstvom na strane druhej (1) (ďalej len „dohoda o pridružení“), ktorá je platná od 1. marca 2000, sa ustanovuje, že vzájomný obchod s poľnohospodárskymi výrobkami, spracovanými poľnohospodárskymi výrobkami, rybami a výrobkami rybného hospodárstva sa postupne bude do väčšej miery liberalizovať.

               (2)

               Asociačná rada EÚ – Maroko prijala v júli 2005 akčný plán európskej susedskej politiky, ktorý obsahuje osobitné ustanovenie o ďalšej liberalizácii obchodu s poľnohospodárskymi výrobkami, spracovanými poľnohospodárskymi výrobkami, rybami a výrobkami rybného hospodárstva.

               (3)

               Dňa 14. októbra 2005 Rada poverila Komisiu, aby viedla s Marockým kráľovstvom rokovania v rámci dohody o pridružení na dosiahnutie tohto cieľa.

               (4)

               Dňa 14. decembra 2009 Komisia ukončila v mene Únie rokovania týkajúce sa dohody vo forme výmeny listov (ďalej len „dohoda“), ktorou sa mení a dopĺňa dohoda o pridružení.

               (5)

               Dohoda by sa mala podpísať,

         PRIJALA TOTO ROZHODNUTIE:
   Článok 1
   Týmto sa v mene Únie schvaľuje podpis dohody vo forme výmeny listov (ďalej len „dohoda“) medzi Európskou úniou a Marockým kráľovstvom o recipročných liberalizačných opatreniach pre poľnohospodárske výrobky, spracované poľnohospodárske výrobky, ryby a výrobky rybného hospodárstva a o nahradení protokolov 1, 2 a 3 a ich príloh a o zmenách a doplneniach Euro-stredomorskej dohody o pridružení medzi Európskymi spoločenstvami a ich členskými štátmi na jednej strane a Marockým kráľovstvom na strane druhej s výhradou uzavretia uvedenej dohody (2).
   Článok 2
   Týmto sa predseda Rady poveruje určiť osobu(-y) splnomocnenú(-é) podpísať dohodu v mene Únie s výhradou jej uzavretia.
   Článok 3
   Toto rozhodnutie nadobúda účinnosť dňom jeho prijatia.

      V Bruseli 2. decembra 2010

            Za Radu

            predseda

         M. WATHELET

      (1)  Ú. v. ES L 70, 18.3.2000, s. 2.

      (2)  Text dohody sa uverejní spolu s rozhodnutím o jej uzavretí.


title: Rozhodnutie Rady (EÚ) 2016/1316 z 26. júla 2016, ktorým sa mení rozhodnutie 2009/908/EÚ, ktorým sa ustanovujú opatrenia na vykonávanie rozhodnutia Európskej rady o vykonávaní predsedníctva Rady a o predsedníctve prípravných orgánov Rady

text:
                  2.8.2016

                  SK

                  Úradný vestník Európskej únie

                  L 208/42

            ROZHODNUTIE RADY (EÚ) 2016/1316
      z 26. júla 2016,
      ktorým sa mení rozhodnutie 2009/908/EÚ, ktorým sa ustanovujú opatrenia na vykonávanie rozhodnutia Európskej rady o vykonávaní predsedníctva Rady a o predsedníctve prípravných orgánov Rady
      RADA EURÓPSKEJ ÚNIE,
      so zreteľom na Zmluvu o Európskej únii,
      so zreteľom na Zmluvu o fungovaní Európskej únie,
      so zreteľom na rozhodnutie Európskej rady 2009/881/EÚ z 1. decembra 2009 o vykonávaní predsedníctva Rady (1), a najmä na jeho článok 4,
      keďže:

                  (1)

                  Rada rozhodnutím 2009/908/EÚ (2) ustanovila poradie, v akom členské štáty vykonávajú predsedníctvo Rady od 1. januára 2007 do 30. júna 2020, ako aj rozdelenie tohto poradia predsedníctiev do skupín troch členských štátov.

                  (2)

                  Európska únia sa 1. júla 2013 rozšírila a Chorvátsko sa stalo novým členským štátom.

                  (3)

                  Jeden členský štát zverejnil informáciu, že vystúpi z Únie, hoci jeho vláda ešte túto skutočnosť neoznámila podľa článku 50 ZEÚ. Poradie predsedníctiev Rady by sa malo zmeniť s cieľom zohľadniť túto skutočnosť bez toho, aby boli dotknuté práva a povinnosti tohto členského štátu.

                  (4)

                  Rada by mala ustanoviť poradie vykonávania predsedníctva Rady v blízkej budúcnosti. Poradie by sa malo určiť v súlade s kritériami ustanovenými v zmluvách a v rozhodnutí Európskej rady 2009/881/EÚ. Rozhodnutie 2009/908/EÚ by sa malo zodpovedajúcim spôsobom zmeniť,

            PRIJALA TOTO ROZHODNUTIE:
      Článok 1
      Rozhodnutie Rady 2009/908/EÚ z 1. decembra 2009, ktorým sa ustanovujú opatrenia na vykonávanie rozhodnutia Európskej rady o vykonávaní predsedníctva Rady a o predsedníctve prípravných orgánov Rady, sa mení takto:

                  1.

                  Článok 1 sa nahrádza takto:
                  „Článok 1
                  Poradie, v akom členské štáty vykonávajú predsedníctvo Rady od 1. júla 2017 do 31. decembra 2030, ako aj rozdelenie tohto poradia predsedníctiev do skupín troch členských štátov je ustanovené v prílohe I k tomuto rozhodnutiu.“

                  2.

                  Článok 3 sa nahrádza takto:
                  „Článok 3
                  Rada pred 31. decembrom 2029 rozhodne o poradí, v akom budú členské štáty vykonávať predsedníctvo Rady od 1. januára 2031.“

                  3.

                  Príloha I k rozhodnutiu Rady 2009/908/EÚ sa nahrádza textom uvedeným v prílohe k tomuto rozhodnutiu.

            Článok 2
      Toto rozhodnutie nadobúda účinnosť dňom jeho prijatia.
      Uplatňuje sa od 1. júla 2017.
      Uverejní sa v Úradnom vestníku Európskej únie.

         V Bruseli 26. júla 2016

               Za Radu

               predseda

            M. LAJČÁK

         (1)  Ú. v. EÚ L 315, 2.12.2009, s. 50.

         (2)  Rozhodnutie Rady 2009/908/EÚ z 1. decembra 2009, ktorým sa ustanovujú opatrenia na vykonávanie rozhodnutia Európskej rady o vykonávaní predsedníctva Rady a o predsedníctve prípravných orgánov Rady (Ú. v. EÚ L 322, 9.12.2009, s. 28).

         PRÍLOHA

               „PRÍLOHA I

                  Návrh tabuľky predsedníctiev Rady
                   (*)

                           Holandsko (**)

                           január – jún

                           2016

                           Slovensko (**)

                           júl – december

                           2016

                           Malta (**)

                           január – jún

                           2017

                           Estónsko

                           júl – december

                           2017

                           Bulharsko

                           január – jún

                           2018

                           Rakúsko

                           júl – december

                           2018

                           Rumunsko

                           január – jún

                           2019

                           Fínsko

                           júl – december

                           2019

                           Chorvátsko

                           január – jún

                           2020

                           Nemecko

                           júl – december

                           2020

                           Portugalsko

                           január – jún

                           2021

                           Slovinsko

                           júl – december

                           2021

                           Francúzsko

                           január – jún

                           2022

                           Česká republika

                           júl – december

                           2022

                           Švédsko

                           január – jún

                           2023

                           Španielsko

                           júl – december

                           2023

                           Belgicko

                           január – jún

                           2024

                           Maďarsko

                           júl – december

                           2024

                           Poľsko

                           január – jún

                           2025

                           Dánsko

                           júl – december

                           2025

                           Cyprus

                           január – jún

                           2026

                           Írsko

                           júl – december

                           2026

                           Litva

                           január – jún

                           2027

                           Grécko

                           júl – december

                           2027

                           Taliansko

                           január – jún

                           2028

                           Lotyšsko

                           júl – december

                           2028

                           Luxembursko

                           január – jún

                           2029

                           Holandsko

                           júl – december

                           2029

                           Slovensko

                           január – jún

                           2030

                           Malta

                           júl – december

                           2030

            (*)  Bez toho, aby boli dotknuté práva a povinnosti Spojeného kráľovstva ako členského štátu.

            (**)  Súčasná trojica sa v tejto prílohe uvádza na informačné účely.“